Imanol Erbitik Tourrari eusten dio

Gaur Bourg de Péage eta Gap arteko etapa jokatuko da, mendi erdikoa.

Tourreko 15. etapa esprintean erabaki zen. Lotto taldeko André Greipel nagusitu zitzaien Gianteko John Degenkolbi, Katushako Alexander Kristoffi eta Tinkoffeko Peter Sagani. Hasieratik 26 txirrindulariz osatutako talde bat atzean geratu zen, tartean Movistarreko Hiriberriko Imanol Erbiti, eta lan handia izan egin behar izan zuten kontrolez kanpo ez sartzeko, tropel nagusian Katushak jarritako erritmoa oso altua izan zbaitzen.

Sailkapen orokorrean Froome liderrak 3 minutu eta 10 segundo ateratzen dizkio Movistarreko Nairo Quintanari. Haren taldekide Imanol Erbiti 169.a da, 2:52:23ra.

Gaur Bourg de Péage eta Gap arteko etapa jokatuko da, mendi erdikoa. 2. Mailako bi portu izanen dituzte, Col de Cabre eta col de Manse. Asteartean atsedenaldia izango dute eta asteazkenean Alpeetan murgilduko dira.


Binakako mus txapelketa final laurdenetan

Txantxangorrin binakako mus txapelketako final laurdenak jokatuko dira gaur: Galan-Juan/ Ceci-Bitxo; Joxe-Egurre/ Zaldua-Txepe; Monroy II-Roberto/Goñi-Bilbao; Larrañaga-Tomasena/Mauri-Txanpi.


Makilak eta danborrak, mozorroei deika

Haur danborrada bertan behera geratu bada ere, helduek hitzorduarekin aurrera jarraitu dute.

Osteguneko parrandaren lehertzeak ostiralean izaten du ajea, eta ajeak atsedena behar. Zaldunita bezpera ofizialki ere festa eguna den arren, mozorroen zurrunbilorako azken ukituak osatzeko eguna izaten da tolosarrentzat.

Horrek, ordea, inauteri girorik ez dio herriari lapurtzen, eta haur danborradaren ondoren, helduen txanda iritsi ohi da iluntzean.

Gaur haurrek ezin izan dute danborra joz kalera irten, hirugarren urtez jarraian euria inauteriekin maitemindu baita. Bertan behera geratu da danborrada, eta Piñata igandean egingo dute atzorako aurreikusitakoa.

Helduak, pozez blai

Euripean ere festarako gogoz ziren helduen danborradako kideak. Trianguloan guztiak bildu eta inauteri doinuak makila eta danborrekin jo ondoren, Zerkausia nahiz Alde Zaharreko kaleak girotu dituzte.

Argi dago atseden eguna parranda egun erraz bilakatzen dela inauterietan, eta aurretik datozen hiru egun magikoentzat, inauterizaleek beti izaten dute ohetik jaikitzeko gogoa.


Artisten erdiak hernaniarrak izango dira biharko Arte Azokan

lehenengo Arte Azoka izango da bihar, goizeko 10:00etatik 14:00etara Hernanin, eta bertan, Hernaniko eta inguruko 40 artisten lanak ikusi eta erosteko aukera izango da. Artista horietatik erdiak izango dira hernaniarrak. Batez ere pinturaz egindako artelanak izango dira, baina eskultura eta argazkigintzako artelanak ere izango dira.

Artista hernaniarrak

Hernaniko honako artisten lanak ikusi eta erosteko aukera izango da: Noelia Crujeira, Maria Virginia Ustaran, Gorka Setien, Aitor Ruiz de Egino, Maria Agirre, Xabier Arnaiz, Julia Jaramillo, Carmen Moneo, Gorka Asiain, Alberto Elosegi, Jon Zabaleta, Iker Valle, Jose Luis Elexpe Pelex, Peio Goello, Marisol Yaben, Yolanda Lopez, Maite Arrieta eta Teresa Arrieta. Horiez gain, Biteri kultur etxeko zeramika tailerreko bi mahai izango dira.


Teileriak hizpide Arrasate astintzeko hitzaldi zikloaren barruan

Arrasate Zientzia Elkartearen 'Arrasateko Iragana Astintzen' hitzaldi zikloaren barruan Alfredo Moraza historialariak antzinako teileriak izan ditu hizpide. Sorpresa "atsegina" hartu du Morazak Kulturaten "horrenbeste jende" ikusi ostean eta esker on hitzak izan ditu antolatzaileendako: "Pozteko lana da zuena".

Hitzaldi zikloa hilaren 17an itxiko du Maria Ines Olaranek; bere aitaren obra izango du berbagai (Kulturaten, 19:00etan).


Ezohiko bilkurako erabakiak

Joan zen abenduaren 12an, Tokiko Agenda 21aren jarraipen eta sustapenerako lankidetza-hitzarmean eta Gipuzkoako Foru Aldundiaren eta Villabonako Udalaren arteko lankidetza-hitzarmena izan ziren hizpide, besteak beste.

Tokiko Agenda 21aren lankidetza -hitzarmena dela eta, "Mendiak eta Ingurumena batzordearen proposamenez, eta aho batez,ondorengo erabakia onartu da: Lankidetza-Hitzarmena, Gipuzkoako Foru Aldundia, Tolosaldea Garatzen eta Aduna, Anoeta, Asteasu, Irura, Villabona eta Zizurkilgo udalerrien artean, udalerrien Tokiko Agenda 21aren jarraipenerako eta bakoitzaren tokiko ekintza planen sustapenerako".

Gipuzkoako Foru Aldundiaren eta Villabonako Udalaren arteko lankidetza hitzarmenari buruz, hiru erabaki hartu ziren: "Batetik, Gipuzkoako Foru Aldundiko Diputatuen Kontseiluak 2004ko abuztuaren 30ean onartutako lankidetza hitzarmena sinatzea. Hitzamen horren bitartez, Gipuzkoako Foru Aldundiak bere gain hartuko du Udalaren zuzenbide publikoko sarrerak bide exekutiboan biltzeko ardura. Bigarrenik, Maixabel Arrieta Galarraga alkate-lehendakariari ahalmena ematea aipatu hitzarmena Villabonako Udalaren izenean eta ordezkaritzan sina dezan eta hirugarrenik eta azkenik, Gipuzkoako Foru Aldundiko Fiskalitaterako eta Finantzetarako Departamenduari erabaki honen berri ematea, horretarako dagokion ziurtagiria eginez".


Eustatek baino 28.100 langabe gehiago zenbatu ditu INEk EAEn

Espainiako Estatistika Erakundearen arabera, Hego Euskal Herrian 202.000 langabe daude, martxoan baino %1 gehiagoINEren datuei Iparraldekoak gehituta, 215.929 langabe zenbatu ditu Gaindegiak

INE Espainiako Estatistika Erakundeak eta Eustatek datu kontrajarriak aurkeztu dituzte langabe kopuruaren inguruan. INEk atzo argitaratutako datuak ez datoz bat lehengo astean Eustatek emandakoekin, ezta uztail hasieran enplegu zerbitzu publikoek argitaratutakoekin ere. Eustatek esan zuen langabezia jaitsi egin dela urteko bigarren hiruhilekoan. INEren inkestek kontrakoa diote: langabeziak gora egin duela Hego Euskal Herrian: 190.500 langabe zeuden martxoan, eta 202.000 ekainean. Aipagarria da Arabako, Bizkaiko eta Gipuzkoako datuetan Eustatekin duen aldea: INEk 28.100 langabe gehiago zenbatu ditu.

INEren arabera, 151.100 herritar daude lanik gabe EAEn, eta langabezia tasa %14,56 da; Eustatek lehengo astean argitaratutako datuen arabera, 123.000 langabe daude, eta %10,9 da langabezia tasa. Nafarroako datuen berri ere eman du INEk; 51.000 langabe daude lurraldean, eta %16,4 da langabezia tasa, martxoan baino %0,1 handiagoa.

INEk emandako datuei Iparraldekoak batuta, Euskal Herri osoko langabeziari buruzko datuak atera ditu Gaindegiak. 215.929 lagun ari dira lan bila, iaz baino %2,9 gehiago eta %0,7martxoarekin alderatuta; lanik ezaren tasa%14,6koa da. Kalkulua Eustaten Arabako, Bizkaiko eta Gipuzkoako datuekin eginda, %12,7koa da tasa; 187.829 langabe daude Euskal Herrian, iaz baino %1,5 gehiago, baina martxoan baino %0,1 gutxiago.

Lurraldeka langabeen kopuruak izan duen bilakaerari erreparatuz gero, nabariagoak dira bi estatistika erakundeen arteko datu kontrajarriak. Eustaten inkestaren arabera, martxotik ekainera, langabezia Araban bakarrik igo da: %3,1; behera egin du Bizkaian (%0,9) eta Gipuzkoan (%0,8). INEren datuek, berriz, kontrako joera erakusten du. Araban bakarrik gutxitu dira langabeak (%0,2); lan bila dabiltzanak igo egin dira Bizkaian (%1) eta Gipuzkoan (%1,6).

Gipuzkoan eta Araban, aldeak

Gipuzkoako datuetan dago alde nabarmenena. Lehenak dio 28.100 langabe daudela Gipuzkoan, eta langabezia tasa %12,5ekoa da; bigarrenak dio 41.800 herritar daudela lanik gabe eta langabezia tasa %8,6koa dela.

Araban ere bi estatistika erakundeek emandako datuen arteko aldea nabaria da; Eustatek baino 8.000 langabe gehiago zenbatu ditu INEk: 23.400. Eustatek dio %9,9koa dela langabezia tasa, besteak %14,8koa.

Bizkaian, langabe gehien duen lurraldean, txikiagoa da aldea; INEren arabera, 85.900 herritar ari dira lan bila, eta %15,8 da langabezia tasa. Eustaten arabera, 79.500 daude, eta langabezia tasa ere txikiagoa da: %14,3.

Ipar Euskal Herriko datu ofizialik ez dagoenez, Gaindegiak behin-behineko kalkulu bat egin du, INSEE erakundearen datuekin. Kalkulu horien arabera, 13.829 langabe daude. 2009tik langabezia tasak 3,6 puntu egin du gora, eta %10,4 da orain.

Espainian, %24,6ko tasa

Hego Euskal Herriko datuak kezkagarriak dira, baina are larriagoa da Espainiako egoera. Inoizko langabezia tasa handiena du: %24,6koa, Europako herrialde guztiena baino handiagoa.


Mutiko bat botoi atomiko batekin

Geroz eta ageriago dago Donald Trump presidente oldarkor, kapritxoso, suminkor eta gorrotatzaile bat dela, gaizki informatua gainera, ikasteko interesik ez duena eta kontzentratzeko zailtasunekin.

Estatu Batuetan gertatzen ari dena larria da munduko lehen potentzia militar eta ekonomikoaz ari garelako. Munduko nuklear botoirik handiena bere eskuetan duen gizonaz ari gara (berak esana da hori) eta bere erabakiekin mundu mailako krisi ekonomikoa eragin dezakeena.

Leku guztietan daude borrokak botereagatik eta eztabaidak Gobernu barruan. Edozein herrialde txikiz ari bagina, zerbait dibertigarria ere izan zitekeen… baina Estatu Batuez ari gara.

Geroz eta ageriago dago Donald Trump presidente oldarkor, kapritxoso, suminkor eta gorrotatzaile bat dela, gaizki informatua gainera, ikasteko interesik ez duena eta kontzentratzeko zailtasunekin…. ikusten duzuen bezala oso profil lasaigarria munduarentzat. Omarosa Manigault bere aholkulari-ohiaren eta Bob Woodward kazetariaren liburuek eta The New York Timesen argitaratutako artikulu anonimoak presidentearen gabezien testigantza gehiago eman besterik ez dute egin.

Baina Trumpi guzti hau ez datorkio batere gaizki: bere kontrako konspirazioa dagoenaren ideia astintzeko balio dio eta traidorez inguratuta dagoela esateko. Estatu Batuetako boto-emaileek, ordea, aukera ona izango dute bi hilabete barru, hauteskunde parlamentarioak egiten direnean, nori sinesten dioten erabakitzeko.


Orain Presoak dinamikak urriaren 20an Donostian egingo duen manifestaziora joateko dei egin du Sarek

Gernika-Lumoko Sarek Orain Presoak dinamikak urriaren 20an Donostian egingo duen manifestazioagaz bat egin du, eta herritarrei parte hartzeko deia egin die. Urriaren 20an Donostiako Antiguako Tuneletatik abiatuko den manifestazioagaz bat egiteko, Gernika-Lumoko autobus geltokitik 15:00etan aterako den autobusa antolatu du Sarek.

Udalerriko Merkatu plazatik orain dela korapiloak askatzeko unea adierazi zuten atzo, “Gernika-Lumoko azoka plazak euskal herritarron oroimenean esanahi berezia duelako”.

Etorkizunari begiratu nahi diotela esan zuten Sarekideek, baina, horretarako, iraganetik datozen oinaze eta min guztiak sendotzea ezinbestekoa dela aitortu zuten. “Bidean izan diren biktima guztiek merezi dute egia, memoria eta erreparazioa. Norabide horretan sakondu behar dugu. Herritar gisa, guztioi dagokigu ardura hau gurea egitea, guztiok merezi baitugu elkarbizitzan eta bakean oinarrituriko jendarte batean bizitzea”.

ETAk existitzeari utzi dion arren 269 euskal presok senideengandik ehunka edo milaka kilometrotara jarraitzen dutela esan zuten, “oraindik askatu gabe jarraitzen duen korapilo bat dagoelako”. Espetxean dauden presoak beraien eskubideen jabe diren arren, oraindik salbuespen neurriak ezartzen zaizkiela salatu zuten Sarekideek, eta horiek Espainiako zein Europako legedien aurka doazela arrazoitu zuten: “Salbuespen neurri horiek pertsonak ez ezik, senideak eta bereziki haurrak eta adin nagusiko pertsonak zigortzen dituzte”.

Hala, korapiloak askatzeko unea orain dela ozen esan zuten, “elkarbizitzarako unea delako, urteetan sortutako jendarte arrakalak elkarrekin sendotzeko unea orain delako, eta presoen auzia orain konpondu behar delako”.

Arronategiren egoera. Orain Presoak dinamikagaz bat egiteaz gain, Kepa Arronategi preso gernikarraren egoera gogorarazi zuten atzo. Dispertsio politika ez datorrela bat gizarteko egoerarekin esan zuten, konponbidearen bila urratsak emateko garaia dela argi utziz. “Horrek, presoen gaian urrats positibiak ematea eskatzen du”.

Hala, baina, Arronategiren egoera ez dela “bidezkoa ezta onargarria” ere salatu zuten. Preso gernikarraren eta familiaren intimitate eta pribatutasunaren eskubideak “urratu” dituztela esan zuten atzo: “Arronategiren mediku diagnostikoaren datuak eta informazioak inongo eskubiderik barik argitaratu dira. Keparen gaixotasuna ez da publikoa izan orain arte. Izan ere, gaixotasun sendaezinak dituzten euskal presoen hamabi kasu ezagutzen ditugu, eta Keparena egon badauden, baina publiko egin ez diren hamarreko multzoan zegoen. Bere intimitate eta eskubideez gain, bere familiarenak ere urratzen dituzten jokabideak izan dira hauek”.

Irailaren 21ean, Almeriako espetxetik Zuerako espetxera lekualdatu zuen Espainiako Espetxe Zuzendaritzak; 1.000 kilometrotara zegoen, eta orain, etxetik 350 kilometrora dago. Hurbildu duten arren, oraindik ere “sakabanatuta eta urrunduta” egoten jarraitzen duela salatu zuten Sarekideek. Azken hilabetean senideen egoera hobetu den arren, Sarek dio ez dela nahikoa. “Ukaezina da senideek distantzia, desgastea, xahuketa ekonomikoa, istripu arriskuak… arindu dituztela, baina ez da nahikoa”.

“Lehenengo graduko erregimen zorrotzean egon izan da beti”, salatu zuten, eta bizi baldintza eskasetan, dispertsaturik eta urrunduta egoteak bere gaixotasunean eragina izan duela argudiatu zuten. “Espetxe politika ankerra sistematikoki ezartzearen ondorioa da bere gaixotasuna. Horregatik, etxean egon beharko luke. Etxekoekin, espetxeetako lau hormak ez direlako inoiz bere egoera artatzeko leku egokia izango”.

Guzti horregatik, eta konponbiderako unea dela argi utziz, presoen eta haien senideen sufrimenduagaz amaitzeko unea dela esan zuten atzo. Horregatik, Sarek, herriko eta inguruko norbanako, eragile, eta sektore guztiei datorren urriaren 20an Donostiako Antiguako Tuneletatik abiatuko den Orain Presoak dinamikaren manifestazioagaz bat egiteko eskatu du.


Araotzen ostatua egiteko egitasmoa aurrera doa

Errepublika garaian nesken eskola izandako eraikinean ostatua egin gura dute Araotzeko auzotarrek eta asmoa bere bidea egiten ari da. Udalaren eta auzotarren arteko hitzarmena onartu du udalbatzak urtarrileko osoko bilkuran.


Sakanako Emakumeen Frontenis Txapelketako laugarren jardunaldia jokoan

Larunbatean, maiatzaren 16an, Sakanako Emakumeen Frontenis Txapelketako laugarren jardunaldia jokatuko da. Ondoko lehiak izango dira: -Lehenengo maila A (Irurtzunen-Etxarrenen)16:00etan: Santesteban-Galarza - Bados-Diaz de Cerio16:30ean: Fernandino-Perez de Albeniz - Astiz-AnduezaAtsedena: Beregaña-Gonzalo-Lehenengo Maila 1 (Irurtzunen-Etxarrenen)17:00etan: Osinaga-Dorai - Aristorena-Aristorena17:30ean: Fernandino-Irañeta - Olaetxea-MaziziorAtsedena: Uharte-Jaka-Bigarren Maila A (Olatzagutia)15: 30ean: Auza-Zubieta - Goñi-Carreras16:00etan: Berastegi-Adarraga - Zubieta-SaldiasAtsedena: Urritza-Fernandez-Bigarren Maila 1 (Etxarri Aranatz)16:00etan: Arrasate-Moreno - Gasco-Goya16:30ean: Berastegi-Andueza - Elso-BerastegiAtsedena: Amaral-Villarroel-Hirugarren maila (Olatzagutia)16:30ean: Lopez-Ijurra - Igoa-Martinez17:00etan: Beunza-Berrenetxea - Ganuza-Loban17:30ean: Igoa-Loban - Lizarraga-Lizarraga


Burundak 2017ko taldeak aurkeztuko ditu bihar

Larunbatean, 12:00etan, Iortia Kultur Gunean

Altsasuko Iortia Kultur Gunean bilduko dira bihar, larunbatean, 12:00etan, Burunda Txirrindularitza Klubeko txirrindulariak eta arduradunak. 2017 denboraldirako dituzten taldeak aurkeztu eta talde argazkiak ateratzeaz gain, hastear dagoen denboraldi berrirako asmoak eta beste plazaratuko dituzte.


Elizatxo auzoko aroztegi batean sutea

izan zen atzo arratsaldean

Elizatxo auzoko 43garren zenbakian, aroztegi batean, sutea izan zen atzo arratsaldean. Udaltzaingoak abisua arratsaldeko 18:00ak pasa berritan jaso zuen, eta Ertzaintza eta Suhiltzaileekin hurbildu zen bertara. Azaldutakoaren arabera, sutea txikia izan zen, txispazo baten eraginez, eta berehala itzali zuten.


1,95 milioi euroko udal kontua onartu dute

Udalaren oreka ekonomikoan eragin du sarrera arruntak gutxitu izanak, marjinak murriztera inbertsioetarako diru gutxiago izanik. Hala ere, 1,95 milioi euro batzen dituen udal aurrekontua onartu dute aho batez.

Aritz Otxandiano alkatearen berbetan, aurrekontu “bideragarria” lotu dute, “ahalegin handia” eginez, eta, ohi denez inbertsio atalik dirutsuenak laguntzei lotuta daudela gaineratu du.

Urbiribil (230.000) eta San Martin inguruak(125.000) zaharberritzeko erabiliko da diru gehien. Ingurugiro balioak indartu eta ondare kultural-naturala berreskuratzeko, hurrenez hurren.

Ura eta energia

Bestalde, emakumeen egoerari buruzko diagnosia egingo dute, arlo horretan jorratu beharreko bidea zehazten laguntzeko. Uraren kudeaketa ikuspegi orokor eta integraletik lantzeko dirua ere gorde dute. Herriko aukera energetikoen aurrediagnosia egitera, berriz, 6.000 euro bideratuko dituzte, energia iturri berriztagarriak eta eraginkortasun energetikoa bultzatuz.

Gastu arruntaren barruan, bestalde, gune berdeen mantenurako atal berria (36.000) sortu dute; lehiaketa publikoan jarriko dute. Aitatzekoa da mantenimendu urbanistikorako atala gehitu dutela ere (45. 000 euro).


Olidenek irabazi du Aiako Bizi Iturri Saria

Pasa den asteburuan Aiako Bizi Iturri idi dema sariketa jokatu zen Aian, probalekuko 1.750 kiloko harriari 100 kiloko plaka gehituta. Bi eguneko lehiaren ondoren, Iñaki Oliden oriotarrarentzat izan zen txapela, bere idi pareak 58 luze eta 2,30 metro egin baitzituen ostiraleko saioan. Bigarren sailkatua ere eskualdekoa izan zen, Arzadun aiarra hain zuzen ere. Honen idi pareak 54 luze, 6 zinta eta 75 zentimetro egin zituen. Idi dema proba bukatu ondoren Juan Arrillaga Arruti aiarrari eta Berriatuko Agustin Haundia-ri omenaldia egin zieten Aiako probalekuan bertan, itzai lanetan egindako lanagatik.


Musikak eta afariak borobilduko du ‘Made in Tolosa’

BOX.A arte elkarteak hirugarren azoka antolatu du hilaren 20rako, eta osatu dute jada, egitaraua

BOX.A arte elkarteak hirugarren azoka berezia antolatu du uztailaren 20rako, eta osatu dute jada, egitaraua. Musika eta afaria izango dira, egitasmoa borobilduko dutenak.

Elkartearen funtsa den artea beti abiapuntu izan duten arren, azoka honen kasuan eskuz eginiko gauzen erakusleiho bilakatu nahi izan dute, San Esteban auzoan duten txokoa.

Eskuz egindako gauza hauek, gainera, Tolosan egindakoak izatea bilatu dute antolatzaileek, eta horrela, Made in Tolosa, %100 Tolosan egina izenburupean aurkeztu dute ekimena; Tolosaldeko herritarrek ere postua jartzeko aukera izango dute. Honen harira, doakoa izango da azokan postua jartzea, eta gu@boxagara.com helbidean eman beharko da izena.

Azokan erakusgai izango diren produktuak askotarikoak izango dira: artea, artisautza, janaria, osagarriak nahiz gauza bitxiak egiten dituztenek postua jartzeko aukera izango dute, beraz.

Azkenik, BOX.A arte elkarteko antolatzaileek azokaren kokalekua zehaztu nahi izan dute, hilaren 20an postuak ikustera joan nahi dutenentzat. San Esteban auzoko 19. zenbakian izango dira postuak, eta auto garajetik aurrera joanda iritsi daiteke.

Made in Tolosa

Uztailak 20, larunbata

16:00-18:00. Azoka irekiko dute, eta bitartean, haur eta gaztetxoentzat txapa tailerra izango da.

18:00-20:00. Zuzeneko musika eskainiko dute musikariek, postuen alboan.

21:00-22:00. Afaria egingo dute, paellarekin.

22:00-01:00. Bideoklip gaua, azoka amaitzeko.


Elorri taldeak irabazi du Mintzalaguna ekimeneko zozketa

Ostiralean Mintzalaguna ekimenean parte hartzen dute urretxuar eta zumarragarrek afaria egin zuten Gorribide elkartean. Mintzalagunek lehiaketa batean parte hartzen dute eta afaltzen hasi aurretik lehiaketako zozketa egin zuten. Elorri taldeak jaso zuen saria.


Gainza espetxera bidali du epaileak Herrera mendateko atentatuagatik

ETAko ustezko kidea asteartean entregatu zuen Frantziak. Pablo Ruz Auzitegi Nazionaleko epaileak erakunde terroristako kide izatea edo lankidetza leporatzen dio.

Urtzi Gainza Salinas ETAko ustezko kidea espetxera bidali du gaur Fernando Andreu Auzitegi Nazionaleko epaileak. Gainza atzo entregatu zuen Frantziak. 2003an Ertzaintzarekin izandako tiroketa batean, Herrera mendatean (Araba), parte hartzeagatik kartzelara bidali du epaileak. Tiroketa hartan Arkaitz Otazua erakunde terroristako kidea hil zen.

Iturri juridikoek jakitera eman dutenez, Gainza Pablo Ruz epailearen aurrera eraman dute gaur. Epaile horrek erakunde terroristako kide izatea edo lankidetza leporatzen dio eta horregatik espetxera bidali du..

Gainza Bilbon jaio zen 1979ko apirilaren 6an. 2006ko urtarrilaren 28an atxilotu zuten Frantziako hegoaldean, Iñigo Ripoll Estartarekin batera. Ordutik Pariseko kartzela batean zegoen. Ustezko bi ETAko kideek istripu bat izan eta ihes egin zuten.

2003ko irailean Espainiako justiziatik ihes egin zuen ETAko ustezko kideak, Ezkaurre taldeko beste hiru kiderekin batera. Bi ertzain hiltzen saiatu ostean ihes egin zuten. Ertzainei segada prestatu zieten.


Kepa Ordoki gogoan

Atzo, azaroak 28, bete ziren Kepa Ordoki Gernika Batailoiko Komandantearen heriotzaren 26. urteurrena. Hendaiako Xurionea hilerrira gerturatu ziren haren senide, lagun eta Kepa Ordoki Memoria Historikoa Bidasoan taldeko kideak, Komandantea agurtu eta aldarrikatzeko.

Lore eskaintza egiteaz gain, testua irakurri zuten Kepa Ordokiren alde. Hemen klikatuz aterako den PDFan, testu osoa.


Elkarrizketa soziala 'bideratzea' adostu dute Jaurlaritza, Confebask, UGT eta CCOOk

Elkarrizketa Sozialerako Mahaia utzi zuten UGTk eta CCOOk, EAEko Exekutiboak eta patronalak enpleguaren aldeko aldebiko ituna sinatu ondoren.

Hiruko Elkarrizketa Sozialerako Mahaia “bideratzeko” akordioa adostu dute gaur Eusko Jaurlaritzak, Confebaskek, UGTk eta CCOOk. Bi sindikatuek mahaia utzi zuten, EAEko Exekutiboak eta patronalak enpleguaren aldeko aldebiko ituna sinatu ondoren.

Lehendakaritzak agiri batean baieztatu duenez, Enpleguaren eta Prestakuntzaren Esparru Akordioa ez aktibatzeko konpromisoa hartu dute Eusko Jaurlaritzak eta enpresaburuen elkarteek; Elkarrizketa Sozialerako Mahaian “askatasunez” aztertu ahal izateko, baita aldatu, zabaldu eta, hala badagokio, adosteko ere, “horien gainean eztabaidatu eta horiek adosteko”.

“Helburu bera dugu, elkarrizketa prozesua hasteko, alde guztion interesekoak diren gaietan elkarguneak bilatzea, hiruko akordio berria lortzeko”, azaldu du Eusko Jaurlaritzak testuan.

Akordioaren arabera, hiruko elkarrizketaren prozesu horren garapena “gorabehera, eutsi egingo zaie” enpresaburuen, sindikatuen eta erakundeen artean dauden harreman eta programei, “normaltasunez”, horretarako ezarritako erakundeetan; horietan, lan-bitartekaritzarako eta langabezian dauden langileak kontratatzeko eskariei erantzuteko kalitateko enplegua sortzeko dauden programa arruntak gauzatzen eta sendotzen jarraituko da.

Akordioak “alde guztien esfortzua elkartzea” ahalbidetzen duela goraipatu du Jaurlaritzak, enplegua sortzeko eta lanpostuen kalitatea eta kualifikazioa hobetzeko helburu partekatuan.

Akordioa CCOOko zuzendaritza organoek berretsi behar dute orain. Ostiral honetan bozkatuko dute, baina sindikatuko iturriek adierazi dutenez, akordio “positiboa” da, hiruko foroan berriro parte hartzeko eskakizun nagusiak onartu dituelako.

Bozketa ondoren, Loli Garcia Euskadiko CCOOren idazkari nagusiak prentsaurrekoa emango du.

Elkarrizketa Sozialerako Mahaitik at Eusko Jaurlaritzak eta Confebaskek sinatutako akordioak CCOOren eta UGTren haserrea eragin zuen, eta bi sindikatuek foroa laga zuten. Bestalde, ELAk eta LABek urteak daramatzate bertan parte hartu gabe, negoziazio ereduarekin ados ez daudelako, patronalaren politikak babesteko balio duela iritzita.


«Duela hemezortzi urteko gauza asko gogoratzeko egokia izango da aurtengoa»

Datorren larunbatean, 1993ra joango zaio burua Xabier Azkargortari. Orduan, 3-1 galdu zuen Boliviak Euskadiren aurka. Berriro hango selekzioaren ardura du, eta aurkari gisa itzuliko da etxera beste behin ere.

Futbola, Xabier Azkargorta (Azpeitia, Gipuzkoa, 1953) eta Bolivia. Zenbat oroitzapen polit. Behin bakarrik aritu da Bolivia Munduko Kopan; 1994an izan zen, AEBetan, eta Azkargorta zen entrenatzaile. Heroi bilakatu zen herrialde hartan, eta heroiak beti itzultzen direnez, ekainetik da selekzioaren arduradun teknikoa. Gaur abiatuko da Euskal Herrirantz selekzioarekin, duela hemezortzi urte bezala. Gero lortu zuen sari handia, eta orain ere berriz lor dezake balentria, aukera baduelako. Bere selekzioarekin dator Euskal Herrira, eta telefonoz erantzun ditu galderak, Boliviatik.

Larunbatekoa berezia izango da zuretzat.

Bai. Berezia da, eta gainera, iraganeko gauza asko pizteko balioko du. Lehen ere izan ginen Anoetan, duela hemezortzi urte, eta hura dena gogoratzeko egokia izango da.

Nolako Bolivia azalduko da Anoetan?

Ia jokalari guztiekin goaz: Raldes eta Martins izan ezik, gainerako guztiak joango dira. Orain ari direnen %85 han izango dira. Lehiakorra izango da taldea. Euskal Selekzioa bezala, gogorra baita boliviarren selekzioa. Nahi dut lehiakorrak izatea. Azkeneko partida Costa Rican jokatu dugu, lagunartekoa izan da, eta bana berdindu genuen. Oso ondo jokatu genuen. Aurrekoa, lehiaketa ofizialekoa izan zen, 2016ko Munduko Kopara sailkatzeko fasekoa, Uruguairen aurkakoa, eta 4-1 irabazi genuen. Oso pozik da hemen jendea, eta horrela segitu nahi dugu.

Bolivian gogoan al dute 1993ko partida hura?

Bai, bai. Gainera, bada datu berezi bat: Sergio Galarza atezaina Anoetan izan zen orduan, eta aulkian egon zen. 17 urte zeuzkan, eta oraindik ere selekzioan jarraitzen du. Orain ere Donostian izango da, bigarren aldiz.

Partida guztiek izaten dute horrelako datu bereziren bat, ezta?

Bai, hala izaten da. Gainera, Galarza horrek badu beste bitxikeria bat. Bere aitaren kontra jokatu zuen Boliviako ligako partida batean. Biak atezainak. Marka izan zen. Aita Lucho zen.

Hemezortzi urteren bueltan itzuli zara Boliviara, eta ematen du nonbait idatzita zegoela itzuli egingo zinela. Hala pentsatzen duzu zuk ere?

Hala ematen du, eta jende askok esaten du hori. Orduan, joan nintzenean, askok ez zuten ulertu zergatik joan nintzen, eta esaten zuten itzuli egingo nintzela; halaxe gertatu da, azkenean.

Damutu al zaizu inoiz Boliviatik orduan alde egin izana, ikusirik zer esperientzia izan zenituen gero?

Ez, ez. Nire izena indar gehiegi hartzen ari zen orduan, eta ez nuen nahi hala izatea. Horregatik joan nintzen.

Boliviako selekzioaren ardura bigarrenez hartu aurretik, herrialdean zinen, baina beste lan batean. Azalduko zertan ari zinen?

Gazteen futbola indartzeko proiektu bat jarri zuen martxan hemengo gobernuak, eta hor lan egitera etorri nintzen urtarrilean. Evo Morales presidenteak eskatu zidan egitasmo batzuk prestatzeko, eta horretan ari nintzela etorri zen federazioaren proposamena; ezin nien ezetz esan. Ekaina pastuata egin zidaten proposamena.

Han zinen bitartean beste egitasmo horietan lanean, susmorik hartu al zenuen selekzioaren ardura eskainiko zizutela?

Jendeak beti esan izan du nahi zutela ni itzultzea, baina gauza bat da hitz egitea, eta beste bat proposamen serioa egitea. Oso pozik nago, baina ardura ere handia dut. Beti izaten dira alderaketak lehengo garaiarekin, baina bakoitzak bere bidea dauka.

Alderaketarena entzunda, presioaren sinonimo gisa ulertu da. Bolivian ere zaila al da entrenatzaile izatea, munduko beste bazter guztietan bezala?

Leku guztietan bezalakoa da: irabazten denean, ondo egoten da entrenatzailea, baina galtzen denean, kalera. Lege hori garbi dago mundu osoan, eta hemen ere bai.

Munduko Kopara sailkatzeko fasean, zurekin hiru partida jokatu ditu Boliviak. Zer balorazio egiten duzu orain artekoaz?

Denetik izan dugu: bat galdu, bat irabazi eta beste bat berdindu. Aurrenekoan, galtzaile izan ginen, Ekuadorren. Penaltiz sartu ziguten gola, eta mundu guztiak esan zuen ez zela izan, baina... Gero, Peruren aurka bana berdindu genuen, eta Uruguairi 4-1 irabazi genion, lehen esanda bezala.

Lau puntura duzue saria, Munduko Kopan aritzeko aukera. Hor dela berriz ere Bolivia!

Bai, hor gaude, borrokan sartuta gaude, eta partidak jokatu egin behar dira. Puntuak eta aukerak dauden bitartean, hor ibiliko gara borrokan. Lehen lau taldeak zuzenean sartuko dira Munduko Kopan, eta bosgarrenak kanporaketa jokatu beharko du Ozeaniako talderen baten aurka. Laugarren eta bosgarren sailkatua dauzkagu lau puntura.

Lehiari berriz ekiten diozuenean, hasierako partida horietan emaitza onak lortzea funtsezkoa izango da, ezta?

Bai. Kolonbian jokatuko dugu lehendabizi, martxoan, eta gero Argentina dator hona. Gero eta puntu gutxiago geratuko direnez jokoan, saiatu behar dugu zerbait ateratzen partida horietan. Erabateko kontzentrazioa lortu behar dugu.

Beti esaten da kontu hau Boliviaren inguruan: altueran jokatzean aldea duzuela. Beti erantzun bera eman izan duzu.

Jakina. Altueraren eragina hain erabakigarria balitz, Bolivia Munduko Kopa guztietan aritzeko sailkatuko zen, eta nik dakidala, behin bakarrik sailkatu da. Bada beste datu bat ere kontu horren inguruan: Uruguairen aurka jokatu genuenean, gure hamaikakoan lau jokalari bakarrik zeuden altueran jokatzen dutenak sarri, eta beste zazpiak gainontzekoen neurri berean ari dira jokatzen.

Bolivian galtzen dutenen aitzakia al da altuerarena?

Izan daiteke. Ez dut ukatuko badituela bere gauzak altueran jokatzeak, baina 40 gradutan eta egundoko hezetasunarekin jokatzen denean edonon, inor ez da kexatzen. Bestalde, mediku gisa hitz eginda, esango dizut inor ez dela hil futbolean jokatzen altueran bihotzekoak jota; aldiz, bestelako egoeretan, asko hil dira.

Zu selekziora itzuli izanak handitu egin al du zaleengan Munduko Kopara sailkatzeko itxaropena?

Bai. Jendea itxaropentsu dago, eta ikusi dute aldaketa handia egon dela taldean, 20 urtez azpiko lau jokalarik egin dutelako debuta, oso ondo jokatuz, gainera. Piztu egin du itxaropena, eta hor ibiliko gara borrokan.

Lehen esan duzu zure izenak indar gehiegi hartu zuelako joan zinela Boliviatik aurreko aldian. Orain nolakoa da zure izenak duen indarra?

Harrituta nago, baina beharbada, aurreko aldian baino indar handiagoa daukala konturatu naiz.

Erraza al da eramaten hori?

Ez, baina ahalik eta lasaiena eramaten saiatzen naiz. Jendeak kalearen beste aldetik kasu egiten dit, afaltzera ezin dut joan zenbait lekutara, nire sinadura nahi izaten dute, eta horrelakoak, betiko gauzak. Lehen baino gehiagotan ari zaizkit gertatzen halakoak, eta uste dut orduan baino jende gehiagok ezagutzen nauela.

Bigoton deitzen jarraitzen al dizute oraindik?

Bai, oraindik ere bai. Izenez ere deitzen didate, eta abizenarekin ere bai.

Selekzioan, zure laguntzaile dira lehen zure jokalari izandako Marco Antonio Sandy, Mauricio Soria eta Marco Antonio Etcheverry. Zergatik aukeratu zenituen?

Etcheverry beste kontu batzuekin dabil AEBetan, baina harremanetan jarraitzen dugu. Lan horretan ari ziren, eta hirurak entrenatzaile onak direla badakit; gero, ezagutzen dute nola lan egiten dudan, eta horregatik ere aukeratu nituen.

Larunbatean aurkari izango duzun Mikel Etxarrik zera esan du zutaz: «Azkargortaren ezaugarri onenetako bat da berdin entrenatzen duela elitean eta Hirugarren Mailan ari zenean». Hala al da?

Bai, hala da. Beti esan izan dut entrenatzea gauza bera dela edozein mailatan. Entrenatzaileak entrenatu egin behar du, eta jokalariak, jokatu, eta gogoak bera izan behar du maila batean eta bestean; bizitasuna ezin da galdu. Hemen nabarmendu nahi dut Bolivian jokalariek ez dutela dena ematen entrenamenduetan eta partidetan. Beti esaten diet dena eman behar dutela, baina diren baino gutxiago direla uste dute.

Zergatik uste dute gutxiago direla?

Autoestimuaren arazoa izan daiteke, akaso.

1993an Boliviara joan zinenean ezaugarri jakin batzuk izango zituen hango futbolak. Orain ere bai, ala izan da aldaketarik?

Oso antzekoak dira ordukoa eta oraingoa. Oso zaila zen lan egitea, eta orain ere bai. Antolaketan dituzte arazoak.

Eta jokalarien moldea aldatu al da?

Teknikoki onak dira, baina taktikaren aldetik gutxi landuak.

Boliviako futbolean jokoa askotan geratzen dela diozu, jokalariek gehiegi botatzen dutela bere burua lurrera. Aldatu al daitezke horrelako ohiturak?

Ohituta daude ukitu orduko euren burua lurrera botatzen, eta epaileek asko geratzen dute jokoa. Epaileek protestak ere egiten dizkiete; Espainiako futbolean hala ibiltzen ziren duela hogei bat urte. Esaten diet futbolariei aldatu egin behar dituztela jarrera eta ohitura horiek.

Nolakoa da zure egun arrunt bat La Pazen?

Taldearekin ez banago, 06:30 edo 07:00 aldera jaikitzen naiz. Nire lanak prestatzen ditut, eta federaziora joaten naiz lanera, han daukadan bulegora. Eguerdian, etxera itzultzen naiz bazkaltzera, eta berriz joaten naiz bulegora, 20:00ak aldera arte. Beste egun askotan, gazteak ikustera joaten naiz, partidak antolatzera beste hirietan eta herrietan.

Noiz arteko kontratua duzu federazioarekin?

Neuk eskatu nien urtebeterako egiteko, berdin delako baterako egin edo lau urterako egin futbolean. Gustura egon edo ez, ikusiko dugu gero.


"Lan istripuei eta lan arloko gaixotasunei ez zaie behar beste garrantzia ematen"

\'Lana bizigai\' kanpainaren baitan, gaixotasun profesionalak eta lan istripuak aitortzeko eta elkartasuna adierazteko ekitaldia egin dute Tabira Pastoral Barrutiak eta Langile Pastoraltzako Elizbarrutiko Idazkaritzak.

Krisi garaian lan istripu kopurua hazi egin da. "Prekarietatea handitu da, kontratu laburretan ez dago formaziorako ia astirik eta murrizketak segurtasunean egin dituzte hainbat enpresek". Maite Valdivieso Peñaren berbak dira. Bera Langile Pastoraltzako Elizbarrutiko Idazkaritzako zuzendaria da. Bihar, apirilak 28, Lan Osasunaren Nazioarteko Eguna dela eta, gaur elkarretaratzea egin dute "laneko ezbehar eta gaixotasunen biktimei eta euren familiei elkartasuna adierazteko".

Bizkaian aurten beharrean hildako pertsonen inizialak eta lore sortak ipini dituzte Durangoko udaletxe aurrean. Datuak eman dituzte: egunean batazbeste 6.300 pertsona hiltzen dira munduan lan istripu edo lan arloko gaixotasunengatik. EAEn, iaz 81.149 lan istripu izan ziren eta 61 beargin hil ziren, Lan eta Gizarte Gaietarako sailaren arabera. 2012ko lehen hilabeteotan 5.675 istripu egon dira eta 12 langile hil dira. Amiantoaren eraginez hildako langileen kopurua ere aipatu dute: 156.

Tabira Pastoral Barrutiko kideek azaldu dutenez, "lan istripuen arazoari ez zaio behar beste garrantzia ematen". Arlo horretan kristau komunitateak ere konpromisoa hartu behar duela aldarrikatu du Maite Valdiviesok: "Elizaren papera pertsonen alboan eta gizarteko arazoetan inplikatzea da, eta lan arloan ardura handia dugu". Gaixotasunak eta istripuak arlo pribatuan geratzen direla nabarmendu du Valdiviesok: "arazo sozial eta laborala da eta biktimek babes psikologiko eta juridiko gehiago eduki beharko lukete".

Langile Pastoraltzako Elizbarrutiko Idazkaritzak dekalogo bat osatu du lanean biktimarik ez egoteko konpromisoekin:

1- Etsimenduari aurre egin

2- Erantzukizunak salatu

3- Laneko osasuna gizarte lehentasun bihurtu

4- Lan eskubideen errespetu eraginkorra sustatu eta laneko behin-behinekotasunari aurre egin

5- Laneko Arriskuen Prebentziorako Legea lantoki guztietan bete dadila

6- Prebentziorako kultura sustatu lanean

7- Sindikatuen ekintza eragin

8- Laneko osasun eskubidea unibertsal bihurtu

9- Elkartasuna eragin, biziaren kultura berria eratzeko

10- Laneko ezbeharren biktimen eta lanean osasuna galtzen dutenen ondoan egon


Lehen bi hilabetekoa, gaindituta

Ondarroako Udal Kirol Batzordeak mendiagaz lotu nahi izan du aurtengo kanpaina: Egunero gozatu mendiaz! lemapean, egitasmo bat baino gehiago ipini dute martxan, Aurrera Mendi Taldea lagun. Denen ahotan dabilena, dudarik barik, urte osorako iragarritako erronka bat da: Ondarrutarrak egunero Kalamendira baietz!

Urtea hasteagaz batera, urtarrilaren 1ean hasi zen egitasmoa bere bidea egiten. Banako eta taldeen parte hartzeagaz, pausoak ematen doa. Erronkak helmuga Kalamendi izatea ez da kasualitatea: «Inguruetan dagoen mendi tontorrik adierazgarrienetakoa da, dudarik barik, eta seguruenik, ondarrutar gehienok joan gara bertara, behin bada ere», adierazi dute kirol batzordeko kideek. Aurrera Mendi Taldeak, esate baterako, urte asko daramatza urteko azken egunean Kalamendiko mendi irteera antolatzen, eta herriko mendizale asko batzen dira bertan, giro ederrean batu ere.

Egitasmoaren helburua 2014. urteko 365 egunetan ondarrutarren bat Kalamendira joatea da. Urtea luzea izanik, izan daiteke «hutsune» bat edo beste egotea, baina antolatzaileek argi daukate: ez dute «porrot» modura hartuko. Izan ere, ziur daude egun gehiago izango direla Kalamendira ondarrutarren bat baino gehiago joango direnak, inor joango ez diren egunak baino.

Guztia modu antolatu batean kudeatu ahal izateko, turismo bulegoa da kanpainaren ardatza, bere kokapenak zein ordutegiak aukera ezinhobea eskaintzen du eta. «Bertara joan eta izena ematea eskatzen dugu. Aurreikusitako egunean beste herritar bat edo batzuk joatekotan badira, berdin da, egun horretan ere joan daiteke, noski». Ostera, «malgutasun apurra» balego, komenigarria litzateke inor ez doan egun horietako batean izena ematea. Era horretara, hutsune bat beteko litzateke.

Oraingoz, baina, hutsunerik ez da egon. «Egia esan, ez genuen espero horrelako erantzunik izatea». Hasiera batean, hainbat herritarrengana hurbiltzekotan ziren antolatzaileak, besteak beste, langabezian zeudenengana,erretiratuengana, txandaka lan egiten dutenengana…, gehien bat astelehenetik barikurako egunak betetzeko. «Asteburuak betetzeko baikor geunden, eta ‘berez’ joango zelakoan geunden. Baina, esan bezala, erabat haluzinatuta gaude, eta esan dezakegu ‘herri erronka’ modura hartu dutela hainbat ondarrutarrek, eta beraiek joateaz gain, bakoitzaren inguruan zabaltzen ari dela».

Datuak ez dira ez, txantxetakoak. Urtarrilean 264 lagun joan ziren Kalamendira –emakumezkoak 101 eta gizonezkoak 163–; jasotako argazkiak 150 izan ziren; otsailean askogatik gainditu ziren aurreko zenbakiak: 393 lagun igo ziren tontorrera –emakumezkoak 181 eta gizonezkoak 212–. Jasotako argazkiak 232 izan ziren. «Eta martxoan otsaileko datuak gainditzeko bidean doaz».

Kopuru horien guztien atzean jende asko dago. Badago taldetxo bat nahikoa joaten dena, eta askotan joan direnak aipatzekotan Amaia Ugartetxea eta Gotzon Danbala dira horiek. «Baina, jakina, gure helburua ez da inoiz izan lehia bat sortzea. Bakoitzak ahal duen neurrian parte hartzera animatzea baizik, denon artean, ondarrutar guztion artean, alegia, erronka hau lortzen ahaleginduz. Beraz, asko dira behin joan direnak edota behin joango direnak, eta horientzat ere, noski, gure eskerrak».

Eta hori guzti hori herrian bertan kartel bakar bat ipinita lortu da. Izan ere, kanpaina sare sozialetan ari da egiten bereziki. Martitzenero eta eguenero webguneko kirol agendan ematen dute kanpainaren berri, eta egunero Facebook-en argitaratzen dituzte eguneroko argazkiak eta eguneroko oharrak. «Bertatik ikusten dugu jende askorengana ailegatzen garela. Izan ere, asko izaten dira mezuak, ekarpenak eta animoak». Gainera, webguneko pantaila nagusian txoko bat prestatu dute: argazki guztiak ikusteko aukera dago nahi denean.

Sariak irabazteko aukera

Ezinbestekoa ez bada ere, Kalamendira doazenei «ahal badute, behintzat» argazki bat atera eta kirolagenda@gmail.com helbidera bidaltzea eskatu diete. «Gure aldetik, argazkiak jaso ahala, udalaren webgunean prestatu dugun txokoan argitaratzeko konpromisoa hartzen dugu, herritar guztiek ikusi ahal izateko».

Bestalde, hilero jasotako argazkiekin hileroko zozketa egiten dute. Horretarako, hamabi babesle behar dira, eta zortzi badaude honez gero. «Ea beste lau ere laster bilatzen ditugun». Martxoko zozketan, adibidez, arraun taldeko arropak eskuratzeko aukera izango dute mendizaleek.

Eta zelan ez, horrelako tamainako erronka bat ez litzateke inora ailegatuko herritarren inplikaziorik barik. Horrenbestez, kirol batzordeak eta Aurrera mendi taldeak kanpainan parte hartzen dauden ondarrutar guztiei eskerrak eman nahi dizkiete. Eta oraindik Kalamendira joateko aukerarik izan ez dutenei hurrengo mezua helarazi nahi izan diete: «Erronka polita delakoan gaude, animatu zaitez! Lortuko dugu denon artean, ziur baietz!».


Guztia eman du Gatibuk

Ia bi orduko kontzertua eskaini zuen Gatibuk atzo gauean malekoian, jendez gainezka zegoen Dama pareko zabalgunean. Bizkaiko taldeak guztia eman zuen oholtza gainean, abestirik arrakastatsuenak azken zatirako utziz, eta bertaratu zirenek gogotik gozatu zuten emanaldiarekin. Gaur gauean, 23:00etan hasita, Rosendo ariko da zuzenean toki berean.


Open House Bilbo: Doan bisitatu ahalko diren eraikinen ordutegiak

47 eraikin doan bisitatu ahalko dira irailaren 23an eta 24an, hala nola San Mames, Arriaga Antzokia, Guggemheim museoa eta Iberdrola dorrea.

Bilboko eraikin ospetsuenak herritarrentzat doan zabalik izango dira asteburu honetan, irailaren 23an eta 24an, Open House ekimenaren baitan.

Besteak beste, San Mames estadioa, Arriaga Antzokia, Ibaigane Jauregia eta Iberdrola dorrea bisitatu ahalko dira, aldez aurretik inon izena eman gabe.

Hain zuzen ere, hauek dira ekimenean parte hartuko duten eraikin guztiak, eta bisitatzeko ordutegiak:

1. Chavarri Jauregia, 1894. A. de Anduiza, P. Hankar. BISITA ORDUTEGIA: Larunbatean, 10:00etatik 20:00etara

2. Ibaigane Jauregia, 1900. G. Ibarreche. BISITA ORDUTEGIA: Larunbatean 10:00etatik 20:00etara, eta igandean, 10:00etatik 15:00etara

3. Olabarri Jauregia, 1894. J. de Zubizarreta. BISITA ORDUTEGIA: Larunbatean 10:00etatik 20:00etara, eta igandean, 10:00etatik 19:00etara

4. Bailen Etxe Orratza, 1946. J.M. Chapa, M.I. Galindez. BISITA ORDUTEGIA: Larunbatean 10:00etatik 20:00etara, eta igandean, 10:00etatik 19:00etara

5. Melia Hotela, 2003. R. Legorreta, TDM, Aurteneche & Pérez-Iriondo. BISITA ORDUTEGIA: Larunbatean 15:00etatik 20:00etara, eta igandean, 15:00etatik 19:00etara

6. Iberdrola Dorrea, 2011. C. Pelli, Ortiz-León. BISITA ORDUTEGIA: Larunbatean, 10:00etatik 14:00etara, eta 15:00etatik 20:00etara; etea igandean, 10:00etatik - 14:00etara, eta 15:00etatik 19:00etara

7. Bidebarrietako Udal Liburutegia, 1890. S. Achúcarro. BISITA ORDUTEGIA: Igandean, 10:00etatik 19:00etara

8. Auzo Factory Matiko, 2013. Suárez & Santas. BISITA ORDUTEGIA: Larunbatean eta igandean, 10:00etatik 15:00etara

9. Harino Panadera, 1902. Mario Camiña/ Fidel Urrutia. BISITA ORDUTEGIA: Larunbatean, 10:00etatik 18:00etara

10. Azkuna Zentroa. 1909/ 2010. R. Bastida / P. Stark. BISITA ORDUTEGIA: Larunbatean 11:00etatik 14:00etara, eta 16:00etatik 20:00etara, eta igandean, 11:00etatik 14:00etara, eta 16:00etatik 19:00etara.

11. Arriaga Antzokia, 1885-1890. J. de Ruciba. BISITA ORDUTEGIA: Larunbatean eta igandean, 10:00etatik 13:30era.

12. Arte Ederren Museoa, 1945/1970/2002. F. Urrutia, G. Cárdenas/A. Libano/L.M. Uruarte, P. Basáñez. BISITA ORDUTEGIA: Larunbatean 10:00etatik 20:00etara, eta igandean, 10:00etatik 19:00etara.

13. Bizkaia Aretoa UPV/EHU, 2010. A. Siza, R. Losada. BISITA ORDUTEGIA: Larunbatean 10:00etatik 14:00etara, eta 16:00etatik 20:00etara, eta igandean, 10:00etatik 14:00etara.

14. Euskadiko Artxibo Historikoa, 2013. G. Carro, IDOM. BISITA ORDUTEGIA: Larunbatean, 10:00etatik 20:00etara.

15. IDOM Egoitza, 2011. J. Pérez Uribarri, IDOM. BISITA ORDUTEGIA: Igandean, 17:00etatik 19:00etara

16. YohnJauregia (“La Bolsa” eraikina), 1727. BISITA ORDUTEGIA: Larunbatean, 10:00etatik 20:00etara.

17. Montero Etxea, 1904. L. Aladrén, J.B. Darroquy. BISITA ORDUTEGIA: Larunbatean eta igandean, 10:00etatik 14:00etara, eta 16:00etatik 19:00etara.

18. Carlton Hotela, 1926. M.M. de Smith. BISITA ORDUTEGIA: Igandean, 10:00etatik 19:00etara

19. Euskalduna Jauregia, 1999/2012. F. Soriano, D. Palacios. BISITA ORDUTEGIA: Larunbatean 12:00etatik 14:00etara, eta 17:00etatik 20:00etara, eta igandean, 12:00etatik 14:00etara, eta 17:00etatik 19:00etara.

20. Luis Briñas Ikastetxea, 1933. P. Ispizua. BISITA ORDUTEGIA: Larunbatean eta igandean, 10:00etatik 15:00etara.

21. Etxargi etxebizitzen eraikina, 2008. C. Portela, I. Peña. BISITA ORDUTEGIA: Larunbatean, 10:00etatik 20:00etara.

22. Bilbao Arena Kirol Jauregia, 2010. J. Pérez Uribarri. BISITA ORDUTEGIA: Larunbatean, 10:00etatik 14:00etara, eta 16:00etatik 20:00etara

23. IMQ Zorrotzaurre Klinika, 2012. OAB+AIDHOS. BISITA ORDUTEGIA: Larunbatean eta igandean, 15:00etatik 19:00etara.

24. Santa Maria Eliza, Josefa Miribilla, 2008. IMB. BISITA ORDUTEGIA: Larunbatean, 10:00etatik 13:00etara, eta 17:00etatik 20:00etara, eta igandean, 10:00etatik 12:00etara, eta 17:00etatik 19:00etara.

25. San Bizente Eliza. XVI-XVII. BISITA ORDUTEGIA: Larunbatean eta igandean, 10:30etik 13:00etara, 17:30etik 19:30era.

26. Castañoseko Merkatua (garai bateko ikuztegia) 1910/2009. R. Bastida / IMB. BISITA ORDUTEGIA: Larunbatean, 10:00etatik 20:00etara.

27. Torre Madariagako etxebizitzak, 1942-1950. G. Aguirre / R. Bastida / E. Amann. BISITA ORDUTEGIA: Larunbatean, 10:00etatik 15:00etara.

28. EITBren egoitza, 2005, 2007. A. Rúiz de Aguirre, P. Benabides. BISITA ORDUTEGIA: Larunbatean eta igandean, 10:00etatik 12:00etara, eta 16:00etatik 18:00etara.

29. Concordia Geltokia, 1876. S. Achucarro / V. Gorbeña. BISITA ORDUTEGIA: Larunbatean eta igandean, 10:30etik 12:30era, eta 16:30etik 19:00etara.

30. Deustuko Sifoia, 1997. Estudio Galdós / Bigalbi Arquitectos. BISITA ORDUTEGIA: Larunbatean, 10:00etatik 15:00etara, eta 16:00etatik 20:00etara.

31. Eliz Museoa. XVI-XVII. BISITA ORDUTEGIA: Larunbatean eta igandean, 10:30etik 13:30era, eta 16:00etatik 19:00etara.

32. Emilio Campuzano LHII . 1845. G.B. de Orbegozo. BISITA ORDUTEGIA: Larunbatean eta igandean, 11:00etatik 15:00etara.

33. Esperientzia Gelak. 1885. S. de Goicoechea. BISITA ORDUTEGIA: Larunbatean, 10etatik 14etara.

34. Deustuko Unibertsitate Literarioa. 1886. F. de Cubas, J.M. Basterra. BISITA ORDUTEGIA: Larunbatean, 10:00etatik 14:00etara, eta 16:00etatik 20:00etara.

35. Deustuko Unibertsitate Komertziala. 1916. C.E. Amann, J.M. Basterra. BISITA ORDUTEGIA: Larunbatean, 10:00etatik 14:00etara, eta 16:00etatik 20:00etara

36. Bilboko Udaletxea. 1892. J. de Rucoba. BISITA ORDUTEGIA: Larunbatean, 10:00etatik 13:30era.

37. Zankoetako Udaltegia. 1917 / 2011. R. Bastida / J.M. Menchaca. BISITA ORDUTEGIA: Larunbatean, 10:00etatik 20:00etara.

38. Torre Urizar. 1923. R. Bastida. BISITA ORDUTEGIA: Larunbatean, 10:00etatik 15:00etara.

39. Bizkaiko Foru Liburutegia. 1929 / 2007 J.C. Guerra / IMB Arquitectos. BISITA ORDUTEGIA: Larunbatean, 10:00etatik 13:30era.

40. Erriberako Merkatua. 1929 / 2010. P. Ispizua / E. Puertas. BISITA ORDUTEGIA: Igandean, 11:00etatik 14:00etara.

41. Solokoetxeko etxebizitzak. 1931. C.E Amann. BISITA ORDUTEGIA: Larunbatean eta igandean, 10:00etatik 14:00etara.

42. Etxe Amerikarrak. 1964. R. Basañez, E. Argárate, J. Larrea. BISITA ORDUTEGIA: Larunbatean, 10:00etatik 20:00etara, eta igandean, 10:00etatik 19:00etara.

43. Indautxuko Karmen Eliza. 1968. F.J. Ortega Uribe-Echebarria. BISITA ORDUTEGIA: Larunbatean, 16:00etatik 20:00etara, eta igandean, 16:00etatik 19:00etara.

44. EHAEObiz Egoitza. 1968. RJ.E. Casanueva, C. Garcés, J. Gaya, J. Torres. BISITA ORDUTEGIA: Larunbatean eta igandean, 10:00etatik 14:00etara.

45. Deustuko IIBZ Liburutegia. 2008. R. Moneo. BISITA ORDUTEGIA: Larunbatean, 10:00etatik 13:00etara.

46. Udaltzaingoaren eta Suhiltzaileen egoitza. 2012. Coll-Barreu Arquitectos. BISITA ORDUTEGIA: Larunbatean, 10:00etatik 14:00etara, eta 16:00etatik 20:00etara.

47. San Mames. 2013. IDOM Arquitectura. BISITA ORDUTEGIA: Larunbatean, 10:00etatik 20:00etara, eta igandean, 10:00etatik 15:00etara.

Guggenheimerako gonbidapen bereziak

Bestalde, Guggenheimek museoko leku enblematikoak ezagutzeko aukera emango du; adibidez, Jeff Koons-en Puppy eskultura barrutik, eta, oro har, zabalik ez dauden beste hainbat toki.

Guztira, 60 lagun izango dira zorte hori izango dutenak. Bisitok egiteko zozketa egin da, irailaren 18an.


Barroso hautatu dute, gehiengo osoz, Europako Batzordeko presidente izaten jarraitzeko

Portugaldarra zen hautagai bakarra, eta 736 diputatuetatik 382k eman dute aldeko botoa, 219k aurkakoa, eta 117 abstenitu egin dira. Liberalak konbentzitzea eta sozialisten taldea zatitzea lortu du, eta Espainia eta Portugalgo sozialisten babesa lortu du azkenean.


Joxe Migel Maiz omenduko dute Lasarteko krosean, bere garaipenaren 50. urtemugan

Joxe Migel Maiz, Lasarteko Krosa irabazi zueneko argazkia erakusten (Sasoian.info).

Zarautz Kirol Elkarteko atleta eta Zarauzko bizilagun zela irabazi zuen Joxe Migel Maiz (Aia, 1941) korrikalariak Donostiako Nazioarteko Krosa, Lasarteko Krosa bezala ezagun den proba. 1968an egin zuen balentria, eta gipuzkoar batek irabazi zuen azken aldia izan zen. Bihar jokatuko da lasterketa, eta antolakuntzak omenaldia egingo dio.

Sasoian kirol aldizkariak elkarrizketa egin zion, duela bost urte, garaipen huraren 45. urtemugan. Besteak beste, ondorengoa azaldu zuen orduan: “Jaizkibelen ibili ondoren, Gimnastica de Ulia taldera pasatu nintzen. Haiekin urtebete egin eta gero, Zarautz Kirol Elkartera joan nintzen; herrian bizi eta lan egiten nuenez, garbi neukan Zarauztik korritu behar nuela. Edonola ere, kirol elkartean ez zegoen atletismoko atalik, eta, nolabait esateko, nik inauguratu nuen. ZKEko batzordekide Paco Urkia eta Emilio Olazabal korrikazaleak zirenez, haien ekimenez sortu zen atala. Eta Zarauzko klubarekin irabazi nuen Lasarteko Krosa”.


Marotori eta Alonsori 'barkamena' eskatzeko esan die EAJk

Aitor Esteban jeltzalearen hitzetan, San Antonio kasuan kontu publikoei eragindako kaltea, De Miguel kasuan ustez eragindakoaren bikoitza da. Azken horretan, EAJko buruzagi ohiak daude inputatuta.

Aitor Esteban EAJk Kongresuan duen bozeramaileak barkamena eska dezatela esan die Alfonso Alonso jardunean dagoen Osasun ministroari eta Javier Maroto Gasteizko alkate ohi popularrari, San Antonio auziaren harira. Arabako hiriburuko Udalean egindako "kudeaketa eskasagatik" azalpenak emateko ere esan die buruzagi jeltzaleak PPko bi kideoi.

Radio Euskadin egin dioten elkarrizketan, Estebanek esan du, fiskalaren arabera, San Antonio kasuan kontu publikoei eragindako kaltea De Miguel kasuan ustez eragindakoaren bikoitza dela. Azken horretan, EAJko buruzagi ohiak daude inputatuta.

Estatuko Kontu-auzitegiak Alonso eta Maroto erruduntzat jo zituen, joan den ostiralean, Gasteizeko Udala zuzentzen zuten aldian diru-kutxa publikoari 393.000 euroko kaltea eragiteagatik; izan ere, enpresaburu batekin kontratu bat sinatu zuten merkatukoa baino askoz prezio altuagoan.

Estebanen aburuz, ustelkeria kasuek hauteskunde kanpaina ez zikintzea espero du EAJk. Bere alderdiak ustelkeriaz hitz egiteko inolako erreparorik ez duela gaineratu du.


Kontzentrazioa, gaur eguerdian

Hilabeteko aurreneko ostiralero bezala, kontzentrazioa egingo du gaur LABek, 12:00etan Zinkoenean, Preso eta iheslariak etxera lelopean.


Athleticek Valladoliden irabazi eta aste bikaina biribildu du

Aurreko jardunaldian Vila-realen aurka garaipena eskuratuta, eta ostegunean Kopako finalera sailkatzea lortu ostean, 1-4ko emaitzarekin irabazi du Jose Zorrillan.

Athleticek garaipena lortu du Valladoliden aurka (1-4) Jose Zorrillan jokatu duen Ligako 27. jardunaldiko partidan. Ondorioz, talde zuri-gorriak aste bikaina biribildu du, iragan igandean Vila-reali irabazita, ostegunean Errege Kopako finalerako txartela eskuratuta, eta igande honetan Valladoliden hiru puntuak lortuta.

Neurketaren hasieran, 3. minutuan, Athleticek falta bat izan du bere alde, eta Unai Lopezek gol ikusgarria sartu du (0-1), maisuki jaurti eta Masip atezaina gaindituta. Valladolidek, ordea, azkar erantzun du bi abagune argi sortuz; Nachok gehiegi gurutzatu du jaurtiketa, eta Sandro ere ez da Unai Simonek defendatutako atea zulatzeko gai izan.

Sergio Gonzalez Valladolid taldeko entrenatzaileak hiru erdiko defentsarekin jokatu du Athleticen erasoaldiei eusteko helburuarekin, baina ez dio emaitza onik eman. Etxeko taldea hobeto ibili da zuri-gorrien golaren ostean, baina Athleticek izan duen bigarren abagunean, Cordobak erdiraketa ona egin du ezker hegaletik, eta Raul Garciak sare barrura bidali du errematea (0-2), buruz.

Talde bizkaitarrak bigarren gola sartu ostean, Valladolid nagusi izan da, abaguneak izan ditu, baina ez du aurkariaren ate aurrean asmatu. Unalek izan ditu gola sartzeko aukera argienak, baina ezin asmatuta ibili da Valladolid taldeko aurrelaria.

Bigarren zatiko gidoia Lehenengo zatiaren antzekoa izan da; Valladolid ekinean ibili da golaren bila, baina Athletic sendo egon da defentsako lanean. Unalek beste abagune argi bat alferrik galdu du, argi utzi duelarik igande honetakoa ez zela bere eguna. Athleticek bigarren zatian izan duen lehen abagunean, Williams gola sartzetik gertu egon da, baina Masipek gelditu du haren jaurtiketa. Jarraian, Valladoliden erantzuna etorri da, eta Sandrok 1-2koa sartu du, jaurtiketa on bati esker Unai Simon atezaina gainditzea lortuta.

Pucelako taldearen golaren ostean, Valladolidi gehiago kosta zaio Athleticen defentsako lerroa gainditzea. Zuri-gorriak, aldiz, aurkaria taktikoki desorekatuago egoteaz baliatu dira, eta, 87. minutuan, Salisuk huts egin du baloia aldentzerakoan, Williamsek aurrea hartu dio Masip atezainari, eta 1-3koa sartu du. Gol horrek erabakita utzi du norgehiagoka, baina Cordobak 1-4koa sartu, eta Athleticen garaipena biribildu du.

Fitxa teknikoa:

1 - Valladolid: Masip; Joaquin, Kiko Olivas, Salisu; Pedro Porro, Alcaraz (Toni Villa, 60. min), Míchel (Hervias, 46. min), Nacho; Oscar Plano (Ben Arfa, 77. min), Sandro; Ünal.

4 - Athletic Club: Unai Simon; Lekue, Yeray, Iñigo Martinez, Yuri Berchiche; Dani García, Unai Lopez (Vesga, 53. min); Williams (Aduriz, 88. min), Oihan Sancet (Muniain, 75. min), Cordoba; Raul Garcia.

Golak: 0-1, 3. min; Unai Lopez. 0-2, 24. min: Raul Garcia. 1-2, 77. min: Sandro. 1-3, 87. min: Williams. 1-4, 91. min: Cordoba.

Epailea: Jose Luis Munuera Montero. Txartel horiak atera dizkie Ben Arfa (89. min) Valladolideko jokalariari, baita Unai Lopez (49. min) eta Raul Garcia (80. min) Athleticeko futbolariei.


Suak eta danborrada San Juanei hasiera emateko

Gaur hasiko dira ofizialki Arrasateko San Juan jaiak. 12:00etan, txupinazoaren jaurtiketarekin eta pregoia irakurtzearekin batera. Makalaren igoera, San Juan sua, Erementari dantza eta danborrada izango dira ekitaldi nagusiak. Aurten, gainera, danborrada protagonista, 50 urte betetzen ditu-eta.

Arrasateko San Juan jaietako egitarau osoa

Bergarako San Juan auzoko jaien egitaraua

Otaba jaiak ospatuko dituzte Elosun

Udalpe elkartearekin hasi zen danborradaren historia. 50 urteko historia, 50 urteko ibilbidea eta 50 urteko eskarmentua. Gaur egun danborradaren antolakuntzan buru-belarri dabiltzanek ilusioz eta nostalgia pixka batekin gogora ekartzen dituzte hasierako garaiak. Urteetan atzera egin, eta danborradak izandako bilakaera nolakoa izan den errepasatzeko argazki album zaharrak zabaldu dituzte.

Udalpe hasi zen danborrak astintzeko lanarekin. Hiru edo lau urte geroago beste hiru elkarte batu ziren danborradaren antolakuntzara: Danobat, Casino eta San Isidro. Handik, Udalperekin bat eginda, SUDC taldea sortu zuten laurek.

Urtetik urtera ospea handituz

Urte batetik bestera, danborrada ospea hartzen joan zen. "Ni Aretxabaletakoa naiz eta gogoratzen dut nola inguruko herrietan Arrasateko danborradari buruz hitz egiten zen. Irratian ere entzuten zen", dio Juan Luis Arkauzek, gaur egun danborrada antolatzeko lanetan laguntzen diharduen herritarrak.

Lehen oihartzun handiagoa

Hasierako urteetako oihartzunik gaur egun ez dagoela dio Arkauzek. "Lehen, kaleak jendez beteta egoten ziren danborrada pasatu aurretik. Orain, egoera bestelakoa da. Herritarrek parte hartzen dute, baina ez dago lehen besteko girorik; dena apalagoa da".

Bide beretik, orain ez bezala, lehen, elkarte guztietako banderak ateratzen ziren. "Urteotan ohitura hori galtzen joan da".

Gaur egun egiten dena eta hasiera batekoa alderatzen jarrita, lehengoa "zirraragarriagoa" zela dio Arkauzek. "Orain, jendeak ez du denbora luzerik ere, eta tartetxo bat daukanean kanpora ihes egiten du. Lehen, herriko jaietan ez zen inor joaten; herritarrek herriarentzako lan egiten zuten, orain ez bezala".

Hala eta guztiz ere, parte-hartzea beti handia izan dela dio Arkauzek. "Inoiz ez gara herritarren faltan egon. Parte-hartzaileak beti egon dira hor".

Izan ere, guztira, nagusien danborradan urtero 200 lagun inguruk parte hartzen dutela dio antolatzaileak.

50 urte eta sei zuzendari

50 urteko ibilbidean, zuzendariak ere aldatzen joan dira. Horrela, guztira sei zuzendari egon dira danborradan, gaur egun dagoena barne: Rafa Fernandez, Aitor Zeziaga, Luis Mari Maidagan, Luis Maria Muruamendiaratz, Mentxaka eta gaur egun dagoen Nestor Maidagan.

Egoera aldatu bada ere, Arrasateko danborradak, oraindik orain, badu indarra. Eta horren adibide da umeen danborrada. "Umeen danborrada duela 35 edo 40 urte hasi zen egiten eta gaur egun ere umeek ilusioz parte hartzen dute".

Zaparrada handia

Urte txarrei buruz galdetuta, Arkauzek dio ez dela urte oso txarrik egon. "Orokorrean nahiko ibilbide ona izan da eta ez da urte txarrik egon".

Hala ere, urte baten danborradak ia ez irteteko erabakia hartu zuen. "Gogoratzen dut, zaparrada handia zen, eta erabaki bat hartu behar zen. Azkenean, kalera atera ginen, aterpeetan danborra jotzen ibili eta gero, goitik behera bustita amaitu genuen. Gogoan dut nire arropa guztia tantaka zegoela".

Orain, momentua pasatuta, irribarrez kontatzen du orduan gertatutakoa baina etxera bidean egindako lanaz harro joan zela dio.

Azken prestaketak egiten

Urtero bezala, aurten ere bi hilabete aurretik hasi dira antolatzaileak danborrada antolatzen. "Hasiera baten, bilerak egiten ditugu, eta gero, hortik aurrera dena lotzen joaten gara. Baina jendeak aurretik ere parte hartu izan duenez, badakite gauzak nola egin".

Aurten, gainera, gaztetxetik gazte asko danborradara gehitu direla dio: "Horrek poza ematen dit eta espero dut etorkizunean ere gazte horiek danborradan aurrera jarraitzea".

Azken prestaketak direla-eta, ia dena prest dago egun handirako. "Nork bere arropa prest dauka, ea urteurrena ondo joaten den".

"Danboarrada barik jairik ez"

Oihartzun handiagoarekin edo txikiagoarekin, jende gehiagorekin edo gutxiagorekin, danborradarik gabe jairik ez dagoela argi dio Arkauzek: "Danborrada beti egongo da hor, ezinbestean". Eta, bide horretatik, aurten, 50. urteurrena bete-betean ospatuko dute antolatzaileek, herritarrekin batera. "Berriro elkarteetako banderak aterako ditugu kalera eta guztion artean hasierako urteak gogora ekarriko ditugu berriro".


Ander Gorostiaga Mutuberriaren bataioa

Urtarrilaren 18an bataiatu zuten Ander Gorostiaga Mutuberria, Joseba eta Edurneren semea. Familiako 30 bat lagun bildu ziren elizan, joan den urtean 83 urterekin hil zen Feli birramatxiren urtemuga ere gogoratzen baitzuten. Gurasoak eta Eneko eta Ainhoa aita-amabitxiak bataio-harriaren inguruan zirela bedeinkatu zuen apezak Ander. Gero, denak Barranka jatetxera joan ziren, Anderren aiton-amona diren Jose Luis eta Reyesek prestatutako bazkari bikaina dastatzera.


Gaur hasiko dira sanpedroak, Josepa Amilibiaren eskutik

Gaur arratsean hasiko dira San Pedroko jaiak. Txupina Josepa Amilibiak botako du aurten, 20:00etan, eta hortik aurrera eta astelehenera bitartean atsedenik ez. Herri afaria, danborrada, eta Morgan &CO2ren kontzertuak dira, besteak beste, gaurko festaren osagaiak. Gauerdian, bestalde, Gay eta lesbianen bandera igoko dute udaletxean, Lesbiana, Gay, Transexual eta Bisexualen Harrotasun Eguna ospatzeko.

09:30 eta 12:30: Ondartxoko ontziolara bisita gidatuak, euskaraz.

17:00: Haurrentzako merienda, Portuko etxeetan.

17:30: Buruhandi eta erraldoiak eta txarangaren irteera.

18:30: Haurren danborrada Ninotarekin, Kalparratik.

20:00: Txupinazoa, Josepa Amilibiaren eskutik.

20:20: Luntxa, herriko plazan.

21:00: Helduen danborrada, herriko plazan.

22:30: Herri afaria, Antxetan.10 €. Txartela aurretik Antxetan hartu behar dira

00:00: Gay eta lesbianen Banderaren igoera, Estirekin, herriko plazan.

Lesbiana, Gay, Transexual eta Bisexualen Harrotasunaren Nazioarteko Eguna ospatzen da,

eta urtero kolektibo hauek kalera irteten dira beren eskubideak aldarrikatzeko.

Ondoren: Morgan & CO2 kontzertua ESTIrekin, oholtzan.

Ondoren: JAVI DJ, oholtzan


“Beste denbora batean”, Gariren disko berria ezagutu dugu

Garik Beste denbora batean bilduma berria aurkeztu du. Eguneroko kontu txikien inguruan kantatu du. Bilboko Arte Ederren Museoak euskal artearen azken hamarkadetako ibilbidearen inguruan prestatu duen erakusketa antologikoan egin du aurkezpena 1968tik gaur egun arteko diskoen artean. Musika estiloan jarraipena izan duen arren, soinuaren norabidean nabari da, akaso,Gariren disko berria Jon Aguirrezabalagak ekoiztu duela. Izan ere, diskoa El Tigre eta Tio Pete estudioetan grabatu da. Oraingo alaiagoa dela aritu du eta hitzei dagokionez elkarlanean aritu da Jon Benito, Juan Luis Zabala eta Igor Elortzarekin.

https://bilbohiria.com/docs2/2018/ibaizabal/181122_gariDiskoberria.mp3

Deskargatu hemen.


Konformitate handiz

Oholtzatxo gaineko altare aurrean pulpitu laikoaren aurrean mitin-zelebratzaile gizonezkoa, haren ezker-eskuin amen-amen egiten duten kabildokide eta bereter beretarrak. Promesekin jositako letania (zergak arinduko ditugu, eskerrak zuri jauna; denetarik aldatuko dugu, deusetik sortuko, eskerrak zuri jauna...). Pantomimako inork osorik ez dakien kanta aberkoiren bat. Entzun bitez beren arteko txaloak, mitin-emailearen aurrean ez baitago jarraitzailerik, hooliganik. Sermoilaria basamortuarentzat aritu dela esan liteke. Hedabideek bertara bidalitako kazetari hasiberri bakan batzuk ez baleude bertan, munduak ez luke mitinaren berri izango...

Igandeko boz-emaileen artean agnostikoak eta fede gutxikoak izango dira asko eta asko. Etsiak, mesfidatiak, nekatuak, kabreatuak, zertara doazen ere doi-doi dakitenak. Bozkatzera joango ez balira okerragoa litzatekeela sinetsi nahi luketen konformitate neurrigabeko herritar zintzoak-edo...


Zortzi ikastetxek hartu dute parte aldaketa klimatikoaren inguruko iniziatiban

Ikasleek mosaiko bat egin dute Udalaren kanpoaldean.

Gaur egin dute Eskolako 21 Agenda iniziatibaren 2016-2017 ikasturteko amaiera saioa Irungo udaletxean. Garapen Iraunkorreko arloak antolatutako iniziatiba izan da, eta Irungo zortzi ikastetxek hartu dute parte prozesuan. Ikasleek mosaiko handi bat egin dute Irungo Udalaren kanpoaldean.

Aldaketa klimatikoa gai bezala, 5.200 ikasle inguruk, azken kurtsoan zehar, energia, bizikletaren erabilera, bidegorriak, berotze globala, aztarna ekologikoa, mugikortasuna edota autoen kontsumoaren inguruko ikasketak egin dituzte. Garapen Iraunkor ordezkari Miguel Angel Paezen hitzetan, “jada 13 urte egin ditugu ikastetxeetan ingurugiroaren alde lanean”. Iniziatibaren helburua gaztetxoen artean aldaketa klimatikoaren inguruko sentsibilizazio prozesu bat martxan jartzea izan da.

Eskolako 21 Agenda iniziatibak hiru ardatz nagusi ditu: curriculuma, ikastetxeko kudeaketa eta udalerrian parte hartzea. Orain arte jorratutako gaiak ura, energia, kontsumoa eta elikadura jasangarria izan dira, besteak beste. Gai horiek ikasteko, kalean eta ikastetxeetan hainbat jarduera egin dituzte. Ikerketa horietan ateratako emaitzak, gaur aurkeztu dizkiete udaleko langile eta teknikariei.

Prozesuan parte hartu duten ikastetxeak Dunboa Eguzkitza, Elatzeta, Hirubide, Irungo La Salle, Toki Alaia, Txingudi eta Pio Baroja Institutua izan dira.

Miguel Angel Paezek egin die harrera zortzi ikastetxeetako ikasleei.


Hirugarren garaipena

Hernanik 52-59 irabazi zion larunbatean Iraurgiri. Espero bezala partida oso berdindua eta gogorra izan zen. Honekin 3 dira dagoeneko irabazitako partiduak eta Ricardoren taldeak beheko postuetatik ateratzea lortu du.


“Orioko tumuluak Egiptoko piramideen garaikideak dira”

Tontortxiki izeneko parajean, Igeldoko Estazio Megalitikoan, Orioko udalerriari dagokion zoruan, atentzioa ematen du panel erraldoi batean ageri diren prehistoriako gizon-emakumeen marrazkiak. Luis del Barrio Gipuzkoako ondare arkeologikoa zabaltzeaz arduratzen da. Bere esanetan, orain dela 5000 urte transhumantzia egin eta ehizan ibiltzen ziren gizon-emakumeek beren komunitateko hildakoak harriz jositako hilobietan lurperatzen zituzten. “Mendi honetan 1982an Prehistoriako lau hilobi aurkitu ziren; tumulu izena hartzen dute. Zer dira tumuluak? Hobiak dira, eta bertan giza hezurdurak –gaur egungo panteoien antzerakoak–, edo gorpuen errautsak –errausketa– aurki daitezke. Ez dakigu zehazki tumulu hauetan errautsak edo gorpuak dauden gordeta. Indusketa arkeologiko bat egin beharko litzateke horretarako. Baina, ezbairik gabe, balio arkeologiko izugarria duen eremua da honakoa”.

Zenbat urte izan ditzakete tumulu hauek?

Hilobi hauek 3.000 eta 5.000 urte bitartean eduki ditzakete. Brontze Aroan eraiki ziren. Argi eta garbi ikusten da garai hartan lur eremu honetan giza talde bat zegoela. Ehiza egiteko transhumantzian jarduten zuten. Oraindik ez zuten nekazaritza ezagutzen, ezta abeltzaintza ere. Deigarria da Tontortxikiko eremu hau aukeratu izana beraien hilobiak ezartzeko.

Halaber, bitxia da lau hobi horiek bata bestearen ondoan egotea, distantzia gutxira. Normalena da halako ehorztokiak mendian bakarturik edo isolatuta egotea.

Esan daiteke Orioko aztarna zaharrenak direla Tontortxiko elementuak?

Zalantzarik gabe. Oso gertu, Aian, Altxerriko kobak daude: horiek 18.000 eta 20.000 urte bitarte dituzte. Kasu honetan, Igeldoko mendiko eremu honetan, Orioko Lusarbe auzoan zehazki, bizilagunak bazeudela frogatuta geratu da, tumulu hauei esker. Hauek dira orain arte Orioko udalerrian ezagutzen diren aztarna zaharrenak.

1982an eman zen aurkikuntza. Zein urrats eman dira gaur egunera arte prehistoriako hilobi hauek balioan jartzeko?

Gure helburu nagusia da Orioko ondare arkeologikoa dibulgatzea eta gizarteratzea. Urte hauetan guztietan, Orioko Udalaren eta Gipuzkoako Foru Aldundiko Mendietako eta Natura Inguruneko sailaren laguntzari esker –lur horiek foru erakundearen jabetzakoak dira– urtean bi aldiz hango sastrakak kentzen ditugu tumuluak eta horiek ikusteko bidea garbi mantendu daitezen, edonorentzat bisitatzeko modukoa izan daitekeen baliabide bat izateko.

Aldi berean, Eusko Jaurlaritzako Kultur sailetik emandako diru-laguntza baten bitartez, azken bi urte hauetan indartu egin ditugu garbiketa lanak eta, era berean, ibilbide zabal bat egokitu dugu.

Edonork egin al dezake Lusarbeko edo Bentako merenderoaren parean aurkitzen diren tumuluen ibilbide hori?

Edonork. Bideak ez du inolako zailtasunik. Familiak, adinekoak, talde handiak, edota norbanakoak joan daitezke hara.

Nabarmentzekoak dira proiektu hau aurrera eramateko administrazio publikoak ezarritako xedeak: inguruneak daukan potentzial turistikoa handitzea; bideak eskaintzen dituen ikuspegi ederrak balioan jartzea –Larrun, Aiako Harriak, Adarra, Ernio eta Izarraitz mendiak ikus daitezke Tontortxikiko tumuluetatik– eta, noski, eremuak gordetzen duen kultur eta historia ondare aberatsa indarrean jartzea, horrek eskatzen dituen kontserbazio eta dibulgazio lanak aintzat hartuz. Ibilbidea erraza eta erosoa da. Esate baterako, Lusarbeko merenderoan hamaiketakoa egin, eta ondoren, edo lehenago, parean dagoen sarbidetik, tumuluak bisitatu daitezke. Eguneko plan bikaina.

Ateak eta panelak ere jarri dira bertan.

Bai. Bi sarbide daude merenderoaren parean. Bietan panelak ipini ditugu aurten; bertan eremuak duen balio arkeologikoa agerian ipintzen da, tumuluen historia eta definizioa, kokapen mapa bat, baita jarraitu beharreko argibideak ere. Azpimarratu nahi dut panelak eta ate berriak jartzea posible izan dela Eusko Jaurlaritzako Kultura sailak emandako laguntza bati esker.

Tumuluak 1982an aurkitu ziren, eta orain arte ez da mendi ibilbide edota baliabide arkeologiko zein turistiko modura egokitu. Zergatik?

Horrelako zenbait gune daude Gipuzkoan zehar; baina asko eta asko sastraka tartean daude. Gure lana da indusketak egitea eta ondoren, erakunde publikoei aurkitutakoaren txostena erraztea.

Egia esan, txalotzekoa da Orioko Udalak erakutsi duen konpromisoa. Guk aurkeztutako ikerketen emaitzen berri eman genionetik, 2007 inguruan, urtero gune hori garbitzeko eta balioan jartzeko laguntza eman du. Udal gutxi daude halako inplikazioa erakusten dutenak.

Done Jakue Bidea hor gertu pasatzen da. Azken urteetan erromes fluxua asko hazi da. Horrek eragin al du Tontortxikiko tumuluek izandako bisitari kopuruan?

Bai. Esan dezakegu erromes asko bide ofizialetik zertxobait desbideratzen direla Orioko tumulu hauek bisitatzeko, eta harrituta geratzen dira aurkitzen duten paisaia-multzoa eta altxor arkeologikoarekin.

Orain, 2018 hasieran panelak eta bestelako seinaleztapenak ipini direnetik, egunero 10 bat pertsona etortzen dira, Oriotik, Usurbildik, Donostiatik, Aiatik… baita Done Jakue Bidea egiten duten hainbat eta hainbat erromes ere, edota Donostiatik Igeldoko errepidea hartu eta lurraldea ezagutzera datozen turistak.

Zergatik ez da oraindik promoziorik egin?

Kontserbazio lanetan aritu gara; orain, behin ibilbidea behar bezala egokituta, ziur Orioko Udalak dibulgazio eta promozio lanei ekingo diela.

Etxeko ondarea lehenesten al dute herritarrek?

Ez. Elementu hauek ez dira sekula balioan jarri. Orokorrean, ez dugu ezagutzen herrian duguna.

Machu Picchura joateko dirutza gastatzen dugu eta han dagoenaz liluratuta geratzen gara.

Hondakin horiei argazkiak atera eta etxera itzultzean, ingurukoei erakusten dizkiegu , harro-harro. Ez gara ohartzen etxe ondoan, ozeanoa zeharkatu gabe, antzerako elementu arkeologikoak ditugula; kasu batzuetan, atzerriko monumentu edo hondakin ospetsu horiek baino garrantzitsuagoak. Jendea harrituta geratzen da jakitean, hilobi hauek egiten ari zirenean, Egipton piramideak eraikitzen ari zirela. Garaikideak dira.

IGELDOKO ESTAZIO MEGALITIKOA

Igeldoko Estazio Megalitikoa 10 monumentuk osatzen dute. Beraien desberdintasunak berebiziko interesa ematen die, trikuharriz, tumuluz eta bi harrespilez osatuta dagoelarik, Piriniar gune geografikoei dagokien bezala. Guzti hori Kontxako Badiatik Oriora doan kostaldeko katean dago. Tertziario aroko hareharriz osatutako lurra da.

Estazio honetan ondorengo monumentu megalitikoak daude:

– Aitzazate I, Arrobizar eta Iturrietako trikuharriak.

– Tontortxiki I, II, III eta IV ko tumuluak.

– Aitzazate eta Mendizorrotz I eko harrespilak.

Monumentu horiek Brontzea, Eneolitoa, Burdin Aroa eta Neolitoa aroak hartzen dituzte. Estazio Megalitiko honetako elementu guztiak Monumentu Multzo daude izendatuta .

Donostia, Usurbil eta Orioko udalerriak hartzen ditu Igeldoko Estazio Megalitikoak. Zehazki, Tontortxiki I, II, III eta IV tumuluak dira Oriori dagozkionak. Prehistoriako lau hobi-multzo hauek bata bestearen ondoan daude, 500 bat metroko ibilbidean.


Tipulak

Industriari loturiko izenondo potoloak, esne «uperizatua» edo «pasteurizatua» bezalakoak, haurra nintzela hasi ziren gure egunerokoan txertatzen, artean marmita hartu eta zuzenean baserritarrari erosten zitzaion garaian. Aipatu hitzok gordetzen zuten misterioak txundituta, behin, «Hori ona al da?», galdetu nion ustez asko zekien bati, «zer demontre esan nahi du horrek» galdetzen ari nintzelakoan, eta hark, «zuri ez zaizu gustatuko», erantzun zidan, auskalo zergatik. Teknologiak mozorrotzen duen mamiari arrastoa jarraitzeko mania sortu zidan gertaera hark (eta helduen erantzunez sobera ez fidatzekoa, bidenabar esanda).

Zenbait elikagai «ionizatu» egiten direla jakin dut berriki; Frantziako estatuan behintzat, «sanotzeko» prozesu bati jarraitzen diotela supermerkatuetara zabaldu aurretik, eta nire baitako haurrak ezin izan du aspaldiko galdera trakets hura ekidin: Hori ona al da? Horra peskizek agertu didatena. Imajina dezagun zaku bat tipula, Segurtasun Nuklearrerako Agintearen menpeko fabrika batean, argi urdin moduko batek bete-betean ematen diola. Zer da urdintasun hori? Cobalto 60 eta Cesium 137 elementuen irradiazioa —seko erradioaktiboa, esan gabe doa—... Ustez asko zekien hark laburbilduko zukeen moduan, ez zait batere gustatu.


Lagun Onak aurrera, 2. B mailarako igoera fasean

AZPEITIA // Lagun Onakek Espainiako 2.B Mailarako igoera fasea jokatzen jarraituko du, igandean penaltietan Real Aviles 7-8 garaitu ostean. Itzuliko neurketa 1-0 galdu zuen Azpeitiko taldeak, baina joanekoa 1-0 irabazi zuen. Atzo egin zen hurrengo kanporaketako zozketa, eta Murtziako (Espainia) Agulias taldearen kontra jokatuko du, larunbatean, 18:00etan, Azpeitiko Garmendipen.


‘Iruñaren alde’ artikulua Berrian

Duela denboratxo bat Iruñea ala Iruña? izeneko artikulua idatzi nuen, Naiz agerkari digitalean argitaratu zena. Baina ez nintzen gustura geratu zenbait gauzarekin, eta artikulua berregin nuen. Berrian argitaratu zen apirilaren 9an Iruñaren alde izenburuarekin. Nafarroako hiriburuaren izena du gai.


Zaintzaren sektorean greba egingo dute gaur, eta mobilizatuko dira

Gizarte zerbitzuen sektoreak greba egingo du gaur, “zaintza lanen defentsan eta aitortzan”. Zaintzaren sektoreko langileen lan-baldintzak hobetzeko eskatzeaz gain, sektorearen publifikazioaren alde egiten dute sindikatuek. ELA sindikatuak 10:30ean elkarretaratzea egingo du Gipuzkoa plazan, eta ondoren, manifestazioa aterako da. LAB sindikatuak, berriz, mobilizaziora deitu du Bulebarretik hasita.

Gizarteko beste hainbat sektoretan ere mobilizazioz beteriko astea da honakoa. Ikastetxeetako jangeletako eta eskola garraioko langileek, esaterako, greba egingo dute bihar eta etzi. Hiru eskakizun nagusi izango dituzte: ratioak ezarri eta berrikustea, talde iraunkorrak osatzea, eta lan baldintzak bermatzea.

Urtarrilaren 28an, berriz, Osakidetzako langileek greba egingo dute, ELA, SATSE, LAB, CCOO, UGT eta ESK sindikatuek deituta. Osasungintza publikoko langileek greba egingo dute “Osakidetzako baliabideak murriztearen ondorioz lan-baldintzek okerrera egin dutelako”.

Bestetik, Haurreskolak partzuergoko langileek ere greba egin zuten atzo, eta “lan hitzarmen berria negoziatzeko” eskatu zuten, besteak beste.


Txistu doinuekin berpiztu dute Lapiko Domeka ospakizuna

Lapiko Domeka ospatu zen atzo Urduñan, Getxa Goi Txistulari Taldeak kontzertuarekin. Aspaldiko jaia da Lapiko Domeka. “Neskame eta morroiek ospatzen zuten. Aratusteetan lan egin behar zutenez, hurrengo igandean egiten zuten festa”, azaldu du Koldo Ulibarri Oruetak. Txistulari taldeko kideak adierazi du ospakizuna galdu egin zela, harik eta txistu-kontzertuaren bidez berreskuratu zuten arte. “Kontzertu bat egin nahi genuen baina Aratusteetan ekintza asko egiten direnez hurrengo asteburura pasatzea erabaki genuen”.

Harrera ona

Ulibarriren arabera, geroz eta harrera hobeagoa du ekimenak, baina nabarmendu du txistulari taldeko kideak ez direla musikari profesionalak. “Herri abestiak berreskuratzen saiatzen gara, jendeak entzun eta ikasi ditzan”. Txistu-talde bat gonbidatzen dute kontzertura: “Iaz Laudioko Ekin-Joleak taldea bertaratu zen eta aurten Basauriko Tanborin-txistulari elkartea gonbidatu dugu”.


EOSek Juanjo Mena eta Kalakan batuko ditu, 'Zuhaitz' estreinatzeko

Euskadiko Orkestra Sinfonikoak Gabriel Erkorekaren lana estreinatuko du Euskal Herrian, hurrengo kontzertu programan, azaroaren 4tik 8ra, Hegoaldeko hiriburuetan.

Nazioartean oihartzun handiena lortu duen euskal orkestra zuzendaria bilakatuta, Juanjo Menak Euskadiko Orkestra Sinfonikoa zuzenduko du berriz, Planetak programan.

Obra nagusiak Gustav Holsten lan homonimoa eta Gabriel Erkoreka euskal musikagilearen Zuhaitz izango dira, eta kontzertuak ohiko hiriburuetan izango dira, guztiak 20:00etatik aurrera: Gasteizko Principal antzokian astelehenean, azaroak 4; Iruñeko Baluarte auditoriumean asteartean, azaroak 5; Donostiako Kursaal auditoriumean asteazken eta ostegunean, azaroak 6 eta 7; eta Bilboko Euskalduna Jauregian ostiralean, azaroak 8.

Planetak Gustav Holsten lana 1918an estreinatu zuten, eta errepertorio klasikoko lan entzutetsuenetako bat da honezkero. Horrez gain, halaber, Zuhaitz Gabriel Erkorekaren obraren euskal estreinaldia egingo du Orkestrak. Erkorekaren esanetan, “naturaren defentsan egindako kantu bat, hobe esanda, oihu bat dela esan daiteke”. Kalakan abeslari-perkusionisten hirukotea izango du lagun orkestrak emanaldiotan.

Kontzertuotarako sarrerak salgai daude, 10 eta 35 euro arteko prezioan.


Kataluniako Gobernua aldatu du Maragallek

Gobernuko sei kontseilari aldatu ditu Pasqual Maragall Kataluniako presidenteak: PSCko hiru, ERCko bi eta ICVko bat. Hiru alderdiek Gobernuan duten ordezkaritza bere horretan mantendu du, baina, hala ere, ICVk haserre hartu du erabakia: Salvador Mila Ingurumenetik kentzea "bidegabea" dela adierazi dute alderdi horretako buruzagiek. ERCk, berriz, onritzia eman dio aldaketari, Carod-Roviraren iduriko hiruko Gobernuaren sendotasuna zalantzan jarri gabe erreferendumean Estatutuaren alde ez bozkatzeko askatasuna ematen baitio.

Hala ere, ERCk zein ICVk egindako proposamenak onartu ditu Maragallek kargu ordezkaketak egiteko. Hala, ICVren esku den Ingurumenean alderdi horrek proposatutako Francesc Baltasar jarri du Salvador Milaren ordez. ERCren kontseilaritzak direnetan ere alderdi idependentistaren erabakia onartu du: Manel Balcells jarri du Unibertsitate Kontseilaritzan Carles Solaren ordez, eta Xavier Vendrell polemikoa Gobernazioan Joan Carreteroren ordez.

Izan ere, Carretero Gobernutik kentzea zen Maragallen helburuetako bat. Duela bost hilabete ere saiatu zen Maragall Gobernuan aldaketak egiten, Joan Carretero Gobernazio kontseilariak (ERC) La Vanguardia egunkarian egin zituen adierazpen batzuk tarteko. Zapatero Espainiako presidenteak Kataluniako Estatutu proiektua zapuztu zuela adierazi zuen Carreterok, eta horren haritik sortu zen Gobernuko bazkideen arteko ezinegona.

Une hartan, Carreterori erreferenduma antolatzeko eskumena kenduz konpodu zuen Maragallek krisia; Carreterori kendu, eta galdeketa hori antolatu eta herritarren artean bultzatzeko kontseilaritzen arteko batzordea sortu zuen.

Oraingo aldaketen helburuetako bat Carretero kentzea litzateke, Estatutua behar bezalako indarrez bultzatzeko borondate politikorik ez duelakoan. Bide batez, beren arloko kudeaketan eskas samar aritu diren zenbait kontseilari aldatuko lituzke Maragallek, Gobernuaren irudia indartzeko asmoz.

Carretero kentzeko asmoa ez bide du ondo hartu ERCk, eta haren ordez Xavier Vendrell polemikoa proposatu du. Vendrell ezagun egin zen alderdiaren bidez Generalitatearen sartu ziren langileei ERCrentzat dirua eskatuz gutunak bidali zituelako. Nolanahi ere, Maragallek onartu egin du izendapen hori.

Gobernu aldaketak hiruko Gobernuaren egonkortasuna zalantzan jarri gabe Estatutuaren erreferendumean aldeko botorik ez eskatzeko askatasuna ematen diela nabarmendu du ERCko buruzagi Josep Lluis Carod Rovirak

Maragallek, berriz, Estatutua indarrean jartzeko Gobernu taldea eratu behar duela esanez arrazoitu du aldaketa. "Une honetatik Estatutu berria Kataluniako herritarren zerbitzura indarrean jarriko duen taldearekin aritu behar dudala uste dut. Erreferendumaren hurrengo egunean talde horrek osatuta ez ezik, bete-betean egon behar du lanean", azpimarratu du. Kontseilari berriek bihar hartuko dute kargua.

Aldaketa hauek egin ditu, beraz, Maragallek:

Industria:Jordi Valls, Josep Maria Rañeren ordez.

Kultura:Ferran Mascarell, Caterina Mierasen ordez.

Nekazaritza:Jordi William Carnes, Antoni Siuranaren ordez.

Gobernazioa: Xavier Vendrell, Joan Carreteroren ordez.

Unibertsitateak:Manel Balcells, Carles Solaren ordez.

Ingurugiroa:Francesc Baltasar, Salvador Milaren ordez.


Rubalcaba, akordio handi baten alde murrizketa 'zentzugabeen' aurrean

Hazkunde ekonomikoa suspertzeko PSOEko buruzagiak akordio nazional handi bat eskaini dio Gobernuko presidenteari.

Alfredo Perez Rubalcabak akordio nazional handi bat eskaini dio Mariano Rajoyri behar-beharrezkoak diren doitze neurriak soilik jartzeko eta hazkunde ekonomikoa sustatzeko.

Kongresuan, Europar Batasunarekin lotutako azken akordioak eta Gobernuak egingo dituen murrizketa ekonomikoak iragarri ostean hitz egin du Rubalcabak. Bertan, Rajoyren murrizketa neurriak kritikatu ditu Rubalcabak, eta Espainiako Gobernuaren politika ekonomikoaren "akatsak" zuzentzeko eskatu du; izan ere, horrela Espainia "ez da haziko eta ez du defizitaren helburua lortuko", argudiatu du.

Rubalcabaren iritziz, Rajoyren Gobernua "inprobisatutako eta azken orduan hartutako murrizketa zentzugabez" beterik dago, eta ondorioz, Europa "gainean" dute.

Horren ustez, azken sei hilabeteetan okerrera egin duen politika ekonomikoaren akatsen ondorioz, Europako kideak Espainia osoa "gainbegiratzen" ari dira. "Grisez eta beltzez jantzitako ehunka gizon etorriko dira zu zaintzera", ohartarazi dio Rubalcabak Cristobal Montoro Ogasun ministroari. Halaber, Luis de Guindos Ekonomia ministroa gogor kritikatu du, eta Espainiarekiko konfiantza eza areagotzea egotzi dio.


Olentzerok Larraintzar eta Jauntsarasko eskolak bisitatu zituen

Ostiralean Larraintzar eta Jauntsarasko ikastetxeetatik pasa zen Olentzero. Gelaz gela ikasleak bisitatu eta ikasleen ikuskizuna egon zen gero. Guk bideoan laburtu dugu eguna.


Kantari etxetik: Haizea Pablos Dominguez


Itxurak eginez

Gorabeheraz betetako bide bat izango da euskal presoen auzia bideratzekoa, agerian gelditzen ari denez. Pixkanaka, argituz doaz baldintzak eta erritmoak. Atzo jakin zen Marta Igarriz presoari bigarren gradura aldatzeko eskaria onartu diotela; ETA desegin zenetik, lehen kasua da. Lehendik ere badira preso batzuk bigarren graduan, baina ez da ohikoa; EPPK-ko kideen %95 lehen graduan dauzkate, salbuespen egoera batean. Orain arte, instantzia guztiek ukatu egin izan dituzte bigarren gradura aldatzeko eskari guztiak. Jesus Loza Espainiako Gobernuaren EAEko ordezkariak aipatu du gradua aldatzeko baldintza: presoak «jarrera bat» erakustea, «espetxe bizitzan integratu» direla adierazteko. Balorazioek, epaiek eta helegiteek hilabeteko bideak dauzkate, eta ikusteko dago orain arteko ezezkoei nola erantzungo dieten hemendik aurrera, baina arbitrariotasuna begien bistakoa da, eta erraz gertatuko da batzuei baiezkoak eta besteei ezezkoak ematea. Euskal preso guztiei gradu aldaketa batera egitea da gauza bat Madrilek egingo ez duena, edo egingo balu zeharo harrigarria litzatekeena. Politika ez baita, soilik, zer egiten den, baizik eta egiten ari den hori egiten ari delako itxura egitea. Alegia, eskari guztiak banaka aztertuko dituela esan eta gero, eskariak banaka aztertzen ari den itxura egin behar duela. Eta horrek esan nahi du, esan gabe ere, erantzun batzuk baiezkoak eta beste batzuk ezezkoak izango direla. Itxura zaindu egin behar baita.


Binakako Txapelketa: Berasaluze eta Apraiz, garaipenaren bidean

Merezimendu osoz irabazi diete Oinatz Bengoetxeari eta Patxi Ruizi, hasi baino hobeto amaitu den partidan.

Pablo&' || 'nbsp;Berasaluzek eta Alexis Apraizek Oinat&' || 'nbsp;Bengoetxea eta Patxi Ruiz (22-17) mendean hartu dituzte Binakako&' || 'nbsp;Txapelketaren laugarren jardunaldian.

Gorriek euren bigarren puntua batu dute Binakakoaren ligaxkaren sailkapenean.&' || 'nbsp;Alexis nagusi izan da atzealdean eta aurreko koadroetan Pablo zuzen aritu da, tanto asko eginez.


Tony Scott 'Top Gun' filmaren zuzendaria hil da

Zinemagilea Ridley Scotten anaia zen, eta zubi batetik salto eginda hil da. ABC telebista kateak iragarritako informazioaren arabera, garun-tumorea zuen, eta ezin zioten ebakuntzarik egin.

Tony Scott, Top Gun-en, Crimson Tide-ren eta beste hainbat pelikularen zuzendaria, hil da Kalifornian (AEB), zubi batetik salto eginda, herrialde horretako hedabideek jakinarazi dutenez. Scottek tumorea omen zuen garunean, eta ezin zioten ebakuntzarik egin, familiako iturriak aipatuz ABC telebista kateak iragarri duenez.Zinemagilea Ridley Scott zuzendariaren anaia zen, eta hainbat telesailetan ere egin zuen lan, ekoizle modura. Lehen ikerketen arabera, atzo eguerdian hil zen.

Lekukoen esanetan, Scottek zubian bertan utzi zuen autoa, eta ondoren jauzi egin zuen. Gorpua handik eta lau ordu geroago topatu zuten. 1944ko uztailaren 21ean jaio zen.

"Unstoppable" izan zen bere azken pelikula eta Denzel Washington aktorearekin egin zuen lan. Aktore horrekin beste hiru lanetan egin zuen lan: "Man on fire" (2004), "Deja Vu" (2006) eta "The taking of Pelham 123" (2009).

Scotten film ezagunenak hauexek dira: "Revenge" (1990), "True Romance" (1993), "Spy Game" (2001) eta "Domino" (2005).

Ekoizle gisa, hainbat telesailetan aritu zen, eta arrakasta lortu zuen, “Numb3rs” eta “The Good Wife” lanekin, kasu.

Donna Scott aktorearekin ezkonduta zegoen eta bikiak zituen.


Es Satty Ripolleko imamak erradikalizatu zuen zelula, Mossoen arabera

Esquadra Mossoek egindako txosten baten arabera, Bartzelona eta Cambrilsen atentatuak egin zituen zelulako kideek haien ohiturak aldatu zituzten imama udalerrira heldu ondoren.

Abdelbaki Es Satty imama Ripollera heldu zenean, atentatuak baino bi urte lehenago, A17ko zelula erradikalizatu eta isolatu zen. Ordura arte, zelulako kideek bizitza "normala" zuten; lan egiten, futbolean jolasten, haxixa erretzen eta lagunekin alkohola edaten ematen zuten denbora.

Hala adierazi dute Esquadra Mossoek egindako txosten batean, Eferen arabera. Txostena Fernando Andreu Auzitegi Nazionaleko epaileari igorri diote, bera ari baita ikertzen Bartzelona eta Cambrilsen iazko abuztuan izandako atentatuak (16 pertsona hil eta ehun baino gehiago zauritu ziren).

Atentatuen ostean, Mossoen Informazio Komisaria Nagusiko agenteek zelulako kideen lagunak eta horien senideak galdekatu zituzten. Haien esanetan, kideak Ripolleko imam berria heldu ondoren erradikalizatu ziren, apurka-apurka haien ingurukoengandik urrundu eta loturak hautsi zituzten.

Mohamed Houli Chemlan kartzelan dagoen gazteetako baten eta Moussa Oukabir, El Houssaine Abouyaaqoub, Said Aalla eta Omar Hichamyren (Cambrilsen Poliziak hil zituen) lagun baten arabera, bere lagunek bizitza normala zuten, haien adeineko beste edozeinena bezalakoa, Abdelbaki Es Satty imama Ripollera heldu zen arte: "ohiturak aldatzen hasi ziren" orduan.

Lekuko horren hitzetan, nagusienak izan ziren lehenak ohiturak aldatzen, hau da, Younes Abouyaaqoub (Rambletako terrorista, Youssef Aalla (Alcanarren hildakoa) eta Mohamed Hichamy (Cambrilsen hildakoa). Futbolean jolasteari utzi zioten eta egunero otoi egiten hasi ziren, ez zituzten neskak agurtzen eta gazteei "errieta" egiten zieten gehiago otoitz egin zezaten.

Aipatutako lekukoak adierazi duenez, nagusienek aurretik ere otoi egiten zuten, baina Es Satty imama heldu ostean "zorrotzagoak bihurtu ziren".

Lekukoa El Houssaine Abouyaaqoub eta Said Aalla ere aldatu zirela ohartu zen; zorrotzagoak ziren otoi egiteko orduan, eta Rambletako terroristaren anaiak musika entzuteari ere utzi zion, Korana soilik entzuteko.

Gainera, futbolaz edo txangoez hitz egiten zen WhatsAppeko taldeetatik ere irten ziren gazteak. Euren burua isolatzen zuten bitartean, Es Satty imamarekin gero eta sarriago egiten zituzten bilerak. Batzuetan, furgoneta zuri batean biltzen ziren, skate egiteko gune batean ondoan.

Gazteen ingurukoen arabera, zelulako kideek ez ikusiarena egiten zuten imama kalean ikusten zutenean, eta ez zuten agurtzen.

Gazteen beste lagun batek Mossoei esan zienez, jarrera aldaketa "nabarmenena" Youssef Aallak izan zuen. Haxixa erretzen zuen, alkohola edan, eta kokaina eta bestelako substantzia batzuk kontsumitu. "Oso gaizki" egon zen garai batean, ohitura horiek zirela eta, Ripolletik kanpo egon zen arte. Urtebete eman zuen kanpoan, eta itzuli zenean "ohiturak eta bizimodua erabat aldatu zituen, erlijiozale amorratua bilakatuta".

Lekuko horren ustean, Aalla Frantzia edo Belgikara joan zen garai horretan, lehena izan zen erradikalizatzen eta anaia nagusiengan eragiten, "ondoren gazteagoak zirenak konbentzitzeko".

Beste lagun batek Younes Abouyaaqoub, Mohamed Hichamy, Omar Hichamy eta Youssef Aallarekin zuen harremana eten zuen, "euren zortzikoan ibili" eta erlijioan pentsatu besterik ez zutelako egiten.


‘Korrika’ antolatzeko batzordea bihar Olagarro elkartean

Apirilaren 7an Trebiñutik abiatuko den eta hil horren 17an Donostiara iritsiko den Korrika antolatzeko laguntza behar du AEK-k, eta horretarako herri edo eskualde batzordeak antolatzen hasi dira. Bihar asteartean bilduko da aurrenekoz Hondarribikoa, Olagarro elkartean, 19:30ean. Bi urtetik behin egiten den euskararen aldeko korrikaldiak apirilaren 12-13ko gaualdian zeharkatuko du gure eskualdea.

Deitzaileek ezagutzera eman dutenez, “bertan Korrika 17-ren nondik norakoak eta gure eskualdean egingo direnak ezagutzeko aukera izango da, eta horrela nahi izanez gero, herrirako bestelako ekitaldiak proposatzekoa ere. Horrez gain, herrian egin beharreko lanak zerrendatu eta banatuko ditugu. Jakin badakigu denok ez ditugula aukera berdinak ekarpenak egiteko, eta horregatik, hain zuzen ere, konpromisorik gabe etortzeko eskatzen diogu jendeari. Bakoitzak bertan entzundakoaren arabera erabakiko du gero bere ekarpena zein izan daitekeen”.

Euskararen aldeko lasterketako Behe Bidasoko arduradun Mattin Sorzabalberek gogoratu du “Korrikaren helburuak bete daitezen guztion ekarpena eta ahalegina beharrezkoak” direla: “Denon parte hartzearekin lortuko dugu Euskal Herri euskalduna, eta guztion esku eta oinei esker eraman ahal izango dugu euskararen lekukoa Trebiñutik Donostiaraino. Ahalegin horretan, apirilaren 12-13ko gauean, eskualdetik pasatzen denean laguntza guztia estimagarria izango da dudarik gabe”.


Baldintzapean

Zenbait kondizio betetzen dituen artean (justiziaren begietara arau-hausterik egiten ez duen artean, alegia) kondenatuari libertatean egotea ahalbidetzen dion neurria omen baldintzapeko askatasuna. Eta, haiei, Manada-ko kideei ezarri ei diete: pasaportea kendu, Madrilgo Erkidegora (biktimaren bizitokira) hurreratzea debekatu eta astelehen, asteazken eta ostiraletan auzitegian aurkezteko agindu dietelako. Astearte, ostegun eta asteburuetan, jai (Madrilgoa ez beste edozein erkidegotako, Kataluniako zein Euskal Herriko festa-guneetan legerik hautsi barik agertzeko moduan, adibidez).

Geu ere bai, geu ere nahieran ibil gaitezke parrandan; edaten badugu, kontuz ibiliz gero, noski. Eta ezagunen batek eskua sartzen badigu, barrakoari jakinaraziz gero; eta lagunak erretiratzen badira, taxian etxeratuz gero; eta oinez itzultzen bagara, ondo argiztatutako bideak aukeratuz gero; eta norbait segika dugula jabetzen bagara, «sua!» oihukatuz gero; eta erasotzen badigute, larrialdietara joz gero... Eta ba-, eta ba-, eta ba-... Zenbait kondizio betetzen ditugun artean (patriarkatuaren begietara arau-hausterik egiten ez dugun artean, alegia) libertatean egotea ahalbidetzen digun neurriaren menpe gaur-gaurkoz: baldintzapeko askatasunean geu gaude; haiek eta haien aldra-kideak (epaitegietakoak barne) libre dira, bistan denez, gura dutena egiteko.


Berri Txarraken kontzerturako bi sarrera zozkatuko ditu Uztarriak


Bilera bihar, Tokiko Gobernuak

Ohiko bilera egingo du bihar, 09:00etan Tokiko Gobernu batzordeak. Azken aktak onartu ondoren, bi baimen eskaera izango dituzte hizpide, eta Udala eta Elizatxo ikastolaren arteko hitzarmena, Euronet 50/50 max proiektuaren inguruan.


LANAREN EKONOMIA: Oinarrizko jarduerak indartzeko erronka

Lanaren ekonomia tartea sindikal agendarekin abiatu dugu, Ekhi Etxebarriak datozen asteetan egongo diren ekintzen errepasoa ekarri digu. Endika Alabort eta Maitane Jaio ekonomilariek ezinbesteko jardueren inguruko azterketa ekarri digute. Etxeratze agindua izan genuenean argi geratu zen zein lanbide prekariok izan zuen berebiziko garrantzia: supermerkatuetako langileak, banatzaileak… gehienetan feminizatutako lanpostuak eta prekarioak direnak. Osasunean lan egiten duten langileak ere ezinbestekoak izan dira, eta gaur egun lan baldintza hobeak eskatzen dituzte, gobernuak entzungor egiten duen bitartean. Saioaren bukaeran Argiako Pello Zubiria izan dugu gurekin COVID-19aren aurkako txertoen inguruan eginiko artikulua ekarri digu hizpidera.

https://bilbohiria.com/docs2/2021/lanarenekonomia/210128_lanaren_ekonomia.mp3

Deskargatu hemen.


EAJk aldaketa politikorako bidea ekarri duela uste du Urkulluk

«Lopezek ez bezala» legeztatzearen auzian alderdi jeltzaleak garbi jokatu duela esan du EBBko presidenteak

Iñigo Urkullu EAJren Euzkadi Buru Batzarreko presidentearen arabera, EAJk lan handia egin du egungo egoera politikoa sortzeko, eta Espainiako Gobernuarekin eginiko akordioak bide horretan lagungarriak izan direla nabarmendu du. «Espainiako Gobernuarekin sinatutako akordioa dela-eta egonkortasun instituzionala eman diogu, eta, horri esker, ezker abertzalearen mundu horrek politikan soilik aritzeko erabakia hartu du».

Sortuk hauteskundeetan parte hartzearen alde azaldu da Urkullu. «Helegiterik balego, espero dut azken unean bada ere legeztatzea», esan du. Eta auzi horretan bere alderdiak lehen unetik garbi jokatu duela adierazi du; aldiz, Patxi Lopez Eusko Jaurlaritzako lehendakariaren jarrera «anbiguoa» izan dela kritikatu du.

Markel Olano Gipuzkoako ahaldun nagusiak ere salatu du buruzagi sozialista batzuen jarrera. «Absurdoa da ezker abertzaleari politikaren aldeko apustua egiteko exijitzea eta, ondoren, hark parte hartzea eragoztea», salatu du.


Amnistiarako bide luzea

Geure oroimena gara, batik bat. Orain dela 40 urte, 1976ko uztailaren 9an Santurtziko jaietan, amnistiaren aldeko martxa desegin zuten, bortizki, Guardia Zibilaren tropek. Kargaren nahastean, armak eskuetan, Kristo Reyko gerrillari faxistek jendetzaren aurka tiro egin, eta Santurtziko bi herritar zauritu zituzten balaz eta Normi Mentxaka (46 urte) erail zuten. Egileak bertako ultraeskuindar ezagunak izan arren, inor ez zuten atxilotu.

Bi hilabete geroago, irailaren 8an, Hondarribiko jaietan guardia zibilak erabiliz tiroka hartu zuen amnistiaren aldeko beste mobilizazio bat, eta Josu Zabala gaztea hil zuten. Franco urte bete lehenago hila zen, baina erregimen faxistak bertan jarraitzen zuen. 1976an eta 1977an, euskal gizarteak askatasuna eta amnistiarekiko zeukan konpromiso politikoak kale eta plazak bete zituen. Gero eta handiagoak ziren amnistiaren aldeko martxek eta asteek, poliziaren errepresio itzela jasan zuten, eta hamabi hildako eta balaz zauritutako hogei lagun izan ziren.

Garrantzitsua da ulertzea amnistiaren aldeko borroka zein agertokitan kokatzen zen garai hartan. Testuingurua altxaraztekoa zen; helbururik premiazkoenak, espetxeak hustu eta erregimen frankista bukatzea. Amnistia eskaera aldarrikapen zuzena zen. Ez zen akordio gisa hartzen, herriaren lorpen zuzen gisa baizik. Lekuko argiak dira garaiko espetxeak apurtu, eta amnistia ez da negoziatzen goiburuak.

Aipatutako helburuak ez ziren lortu. 1978an. Erregimen frankista, erregimen monarkiko konstituzional bihurtu zen. Goizetik gauera, TOP (Tribunal de Orden Publico) Audientzia Nazional bihurtu zen, «grisak» janzkera aldatuta polizia nazional, errepresiogileak betiko demokrata, Gorte Frankistak izena aldatuta Diputatuen Kongresu, eta Guardia Zibilak Guardia Zibil jarraitu zuen. Aukera itxi zitzaien demokrazia benetan hutsetik abiatzeari eta Estatuko herrientzako askatasunari.

Garaiotan, amnistiaren aldeko borrokak Ezker Abertzaleak egindako ekarpen politikoetara egokitzen asmatu du. Bilakaera, testuinguru eta estrategia ezberdinei dagozkien hiru ideiatan labur dezakegu: amnistia, erregimen frankistaren bukaerako testuinguruan; amnistia ETAren eta Estatuen arteko negoziazioan; eta amnistia Estatuen gainezkatze independentistan gehiengo sozial, politiko eta sindikaletik abiatutako testuinguruan, proposamen eta aliantza ildo ausartaz.

Aipatutako azken fasean gaude. ABIAN eztabaidaren ostean, ideia nagusia prozesu independentista eraldatzailea abian jartzea da; Euskal Herriaren (herri gisa) eta Estatuen arteko konfrontazio demokratikorako testuingurua lortzea, alegia. Hau da, gatazkak ondorioztatutako Ezker Abertzalearen eta Estatuen arteko lerrokatzea alde batera utzi, eta konfrontaziorako testuinguru zabalagoa bilatu, bai arlo nazionalean, bai eta gizarte-arloan ere. Horretarako, beharrezkoak dira indar metaketa berria, transbertsala eta zabala batetik, eta, nagusitasuna bilatze aldera, boterearen aurkako ildo ausarta bestetik.

Orain gutxi arte, Ezker Abertzalearen estrategia guztien erdian, oinarrizkoa ideia izan da ETAren eta Estatuen arteko aldebiko eskema negoziatzailea; abiapuntua izanik, beste aldaketa kualitatibo batzuk ekar zitzakeen eskema. Azken lau urteotan ikusitakoa kontuan hartuta, esan beharra dago eskema agortuta dagoela, eta ezin duela Ezker Abertzalearen ikuspegia baldintzatu. Ondorioz, indar-palanka beste eremu batean eraiki beharra dago; prozesu independentista. Estatuak gainezka egin dezan, aldebakarreko prozesuan nahikoa indar metatzeko gai bagara soilik izango dugu ahalmena gatazkaren ondorioen erabakitasunari eta arrazoiei eta erroei heltzeko. Bidean, erronka nagusietakoa da amnistiaren aldekoa borroka berritzea, prozesu independentistarekin eta prozesura batzen diren alde guztiekin bat egin dezan. Euskal Estatuaren premiaz jabetuta gehiengoa artikulatuz gero, beharrezkoa izango da aipatutako gehiengoak amnistiaren alde egitea. Kontua da gatazka armatuaren historiaren irakurketan, beste hainbat sektore ez daudela ehuneko ehun ados gurekin. Ezker Abertzalearen ikuspegia eta kontaketa ahaztu gabe, gatazkaren ondorioen erabakitasunaren inguruan jendetza-lana artikula dadin, zein adostasun puntu behar ditugun identifikatzeko gai izan behar dugu.

Azterketa politiko guztiak bidezkoak dira, baina benetan garrantzitsua analisien erabilera da. Amnistiaren aldeko borroka berritzeak hiru eztabaida nagusi behar ditu: prozesu independentistarekiko egokitze politikoa, mobilizazioari bultzada ematea eta arlo juridikoa eguneratzea. Hirugarrena «ohiko legezkotasuna eta salbuespenezko legezkotasuna» dikotomia aztertzea da. Alegia, salbuespen legezkotasunaren amaiera aldarrikatu eta lortze aldera, lan-dinamika bultzatzea. Bereziki, 7/2003 lege organikoa, preso gehienei ohiko legezkotasuna ukatzen baitie.

Ezker Abertzaleak garaipen eta porrotak izan ditu arlo guztietan; arlo politikoan, erakunde-arloan eta hauteskundeetan. Eskarmentudunak gara kolpeak jasotzeko orduan. Era berean, ibilbide hauetan ikasi dugu indar eta proposamen berriak ekarrita, borrokarako eta berrikuntzarako gaitasun handiena garatzen. Begi bistakoa da, ezinezkoa izango zela herrietako, espetxeetako eta urrutiagoko milaka militantek parte hartu ez balute. Betiere, beste batzuek garaipenetan baino duintasun handiagoa aurkitu dugu ezbeharretan. Bai, 40 urte igaro dira Normi Mentxaka eta Josu Zabala hil zituztenetik, eta amnistiak lortzeko helburu da oraindik. 40 urtetan gauza asko aldatu dira; testuinguru politikoa, euskal gizartea, nazioarteko egoera. Badira, ordea, pare bat elementu 1976koen oso antzekoak: 78ko erregimenarekiko haustura izateko benetako aukera (prozesu independentistaren gakoa), eta, aldi berean, espetxeak husten hasteko ezinbesteko premia. Ez gara anbizio handikoak, nahikoa dugu askatasuna. Normi Mentxakak eta Josu Zabalak ere askatasunaren alde egin zuten borroka.


Ingurumen arazo larriena autoaren gehiegizko erabilera da, Eusko Jaurlaritzaren ustez

Neurtutako 11 ingurumen adierazletatik lau gainditu dira, joera positiboa delako. Auto pribatua gero eta gehiago erabiltzen da.